Summary: Erityisesti tuotanto kasvoi kemianteollisuudessa ja kaivostoiminnassa.

Suomen kausitasoitettu teollisuustuotanto kasvoi huhtikuussa 2,2 prosenttia edelliseen kuukauteen nähden, kertoo Tilastokeskus.
 Vuoden takaiseen verrattuna tuotanto lisääntyi 6,5 prosenttia.
 Teollisuustuotannon kasvu oli huhtikuussa vauhdikkainta lähes vuoteen. Viimeksi kasvuvauhti oli rivakampaa edelliskuuhun nähden viime vuoden toukokuussa.
 Päätoimialoista kovimmat kasvuluvut kirjattiin kemianteollisuudessa ja kaivostoiminnassa, joiden tuotanto kasvoi noin kolme prosenttia maaliskuun tasolta. Metalliteollisuudessa tuotanto kasvoi 2,3 prosenttia ja metsäteollisuudessa 1,7 prosenttia.
 Aiheesta aikaisemmin :
 Teollisuuden uudet tilaukset kasvoivat neljättä kuukautta putkeen
 Analyysi: Koneen kurssi kaikkien aikojen ennätykseen – sijoittajat uskovat, että Suomeen syntyy maailman suurin hissiyhtiö

Suomen teollisuus vahvassa vedossa huhtikuussa – tuotanto kasvoi laajalla rintamalla


Summary: Suomalainen pörssiyhtiö ostaa kanadalaisen liikuteltavien murskaus- ja seulontalaitteiden valmistajan.

Metso ostaa kanadalaisen liikuteltavien murskaus- ja seulontalaitteiden valmistajan McCloskey International -yhtiön.
 Kaupan arvo on 420 miljoonaa Kanadan dollaria (279 miljoonaa euroa).
 McCloskey tulee osaksi Metson Minerals-segmenttiä, jonka pääpaikka on Tampereella.
 Kaupan avulla Metso kertoo laajentavansa tarjontaansa kivenmurskausteollisuudessa maailmanlaajuisesti ja vahvistavansa asiakaskuntaansa etenkin maanrakennusalan urakoitsijoiden keskuudessa.
 Liikuteltavien kivenmurskauslaitteiden markkinan arvioidaan kasvavan 4–6 prosenttia vuosittain.
 – Yrityskauppa on linjassa Metson kasvustrategian kanssa. Se vahvistaa kivenmurskausliiketoimintaamme sen keskeisillä kasvualueilla. Suhdanteiltaan erilainen kivenmurskausala myös tasapainottaa aiemmin vahvemmin kaivostoimintaan keskittynyttä portfoliotamme, kertoo Metson toimitusjohtaja  Pekka Vauramo  pörssitiedotteessa.
 McCloskeyn liikevaihto 12 kuukauden tilikaudella oli 464 miljoonaa Kanadan dollaria (308 miljoonaa euroa).
 Metson liikevaihto oli noin 3,2 miljardia euroa vuonna 2018. Metsolla on yli 14 000 työntekijää yli 50 maassa.

Metso tekee lähes 300 miljoonan euron kaupan


Summary: Kiinalaislehden mukaan ulkomaat yrittävät haavoittaa Kiinaa kannustamalla massaprotesteihin Hongkongissa.

Sunnuntain massaprotestit Hongkongissa eivät ole muuttaneet hallinnon mieltä uuden lain suhteen.
 Hongkongin aluejohtaja  Carrie Lam  sanoi maanantaina, että hänellä ei ole mitään aikeita vetää pois lainsäädäntöä.
 Ympäri maailmaa on järjestetty tukimielenosoituksia. Esimerkiksi Kanadassa järjestettiin sunnuntaina tukimielenosoitus Hongkongin jättiprotestille.
 Esimerkiksi Vancouverin Kiinan edustuston edessä oli satoja ihmisiä, jotka osoittivat mieltään kaavailluille lakimuutoksille.
 – Tämä laki muutos vaikuttaa miljooniin ihmisiin ei vain Hongkongissa vaan koko maailmassa, sanoi mielenosoitusta järjestämässä ollut  Mabel Tung . Tung muutti 40 vuotta sitten Hongkongista Kanadaan.
 – Emme halua, että Hongkongista tulee taas yksi kiinalaiskaupunki, jossa ihmisillä ei ole lainkaan vapauksia, sanoi mieltään osoittanut  Jeremy Chang . Hän muutti Hongkongista vuonna 1997.
 Vancouverin alueelle on asettunut tuhansia hongkongilaisia maahanmuuttajia, jotka saapuivat Kanadaan ennen kuin Hongkong siirtyi Britannialta Kiinalle vuonna 1997.
 AFP:n mukaan myös Los Angelesissa ihmiset marssivat hongkongilaisten tueksi.
 Euroopassa Berliinissä Saksassa sekä Lontoossa Britanniassa on järjestetty tukimielenosoitukset.
 Kiinalainen taiteilija ja yhteiskuntakriitikko Ai weiwei osallistui tukiprotestiin Lontoossa 9. kesäkuuta.  Will Oliver / EPA
 Lontoossa tapahtumaan osallistui Suomessakin näyttelyn pitänyt kiinalaistaiteilija ja aktivisti  Ai Weiwei . Ai Weiwei on aiemminkin ottanut kantaa yhteiskunnallisiin kysymyksiin. Hän on muun muassa  ollut pidätettynä  Kiinassa. Viime vuonna hänen  studionsa purettiin  yllättäen.
 Uuden lakimuutoksen katsotaan tiukentavan manner-Kiinan otetta erityishallintoalueesta.
 Lakimuutos mahdollistaisi rikoksista epäiltyjen luovuttamisen manner-Kiinaan. Mielenosoittajat pelkäävät, että Kiinan politiikkaa arvostelevia henkilöitä voitaisiin lain varjolla ottaa kiinni ja viedä manner-Kiinan puolelle.
 Protestoijia Hongkongissa sunnuntaina 9. kesäkuuta.  Jerome Favre / EPA
 Lehti: Tarpeellinen laki
 Kiinalainen China Daily -lehti on kirjoittanut protestien saavan kannustusta Kiinan ulkopuolelta. Lehden mukaan "ulkomaiden voimat" yrittävät haavoittaa Kiinaa.
 – Jokainen oikeudenmukainen ihminen ajattelee uuden lakiesityksen olevan laillinen ja järkevä sekä katsoo sen vahvistavan Hongkongin oikeusvaltion periaatteita, kirjoitti lehti maanantaina.
 Lehden mukaan oppositio on hämännyt ulkomaiden liittolaisten tuella hongkongilaiset mukaan protestoimaan.
 Hongkongin aluejohtajan mukaan lakimuutos auttaa oikeuden toteutumisessa ja varmistaa, että Hongkong täyttää kansainväliset velvollisuutensa rajat ylittävän rikollisuuden kitkemisessä.
 Sadat tuhannet ihmiset osoittivat sunnuntaina mieltään Hongkongissa lakia vastaan.
 Reutersin mukaan aluksi mielenosoitus oli sujunut rauhallisesti.
 Poliisi ja mielenosoittajat ottivat yhteen Hongkongissa 10. kesäkuuta.  Edwin Kwok / EPA
 Silminnäkijöiden mukaan useat sadat mellakkapoliisit olivat ympäröineet paikallisen hallintorakennuksen, minkä jälkeen syntyi yhteenottoja. Poliisit oli ilmeisesti käyttäneet pamppuja, pippurisumutetta ja vettä mielenosoittajia vastaan.
 Useita ihmisiä oli Reutersin mukaan loukkaantunut niin mielenosoittajien kuin poliisien puolella ja paikalle oli kutsuttu ambulansseja.
 Sunnuntain mielenosoituksen on kerrottu olleen suurin 15 vuoteen. Mielenosoituksen järjestäjät puhuivat miljoonasta osallistujasta, poliisi puolestaan kertoi marssin alussa olleen 153 000 osanottajaa.
 Lue myös:
 Pelko karkottamisesta Kiinaan ajoi satojatuhansia marssille Hongkongissa – "Minun on pelastettava tyttäreni", kommentoi uudesta karkotuslaista huolestunut opettaja

Hongkongin hallinto ei aio luopua lakiesityksestä – Ympäri maailmaa pidetty tukimielenosoituksia Hongkongin jättiprotesteille


Summary: Kuluneella viikolla Pakistanissa valmistettiin herkkuja paastokuukauden päätösjuhlaan ja Ranskassa muisteltiin Normandian maihinnousua. Kokosimme viikon näyttävimmät uutiskuvat yhteen.

11. Air Sports -kulttuuri- ja matkailufestivaalien avajaispäivänä nähtiin mm. pienlennokin ja moottoripyörän yhteisnäytös Anyangissa Henan maakunnassa, Kiinassa 3. keäskuuta. Li Jianan / AOP
 Osallistujia Wave Gothic Meeting -tapahtumassa Leipzigissa 7. kesäkuuta. Noin 20000 vierailijaa arvioidaan osallistuvan festivaaleille. Filip Singer / EPA
 Lohikäärmevene on tiukassa mutkassa soutukilpailussa Dragon Boat Race -festivaaleilla Foshanissa, Kiinassa 7. kesäkuuta. Aleksandar Plavevski / EPA
 Ihmiset kuvaavat liikerakennuksen tulipaloa Nairobissa 3. kesäkuuta. Dai Kurokawa / EPA
 Koroshegy-laakson silta Balaton järven rantamilla voitti Bridge of the Year -tapahtuman. Silta on 88 metrin korkeudessa ja 1873 metriä pitkä ja se on osa M7 -moottoritietä, joka yhdistää Budabestin Adrianmeren rannalle.  Gyorgy Varga / EPA
 Yhdysvaltain presidentti Donald Trump ja Melania Trump sekä Ranskan presidentti Emmanuel Macron ja Brigitte Macron seuraavat hävittäjien ylilentoa Colleville-sur-Merissä, Ranskassa. Tapahtuma liittyy toisen maailmansodan päättymisen 75. vuotis -juhlallisuuksiin Normandiassa 6. kesäkuuta.  Ian Langsdon / EPA
 Bangladeshiläiset matkustavat kotikyliinsä viettämään muslimien juhlaa perheidensä kanssa. Kuva satamaterminaalista Dhakassa 3. kesäkuuta. Monirul Alam / EPA
 Tuomarit tarkastavat ja mittaavat Sand Sculpture -festivaaleilla rakennettua hiekkalinnaa Rügenin saarelle 5. kesäkuuta. Veistos on 17,66 metriä korkea ja siihen on käytetty 11000 tonnia hiekkaa. Teos sai Guinness World Recordsin "Greatest Sandcastle in the World" -palkinnon. Jens Köhler / EPA
 Unkarilaisella Offroad -festivaaleilla rapa roiskui Somogybabodissa 8. kesäkuuta. Gyorgy Varga / EPA
 Vierailijat tutustuivat mm. vanhasta laivakontista valmistettuun asuntoon innovatiivisten asuntojen messuilla Washington DC: ssä 3. kesäkuuta.   Erik S. Lesser / EPA
 Liikennettä Nairobissa 4. kesäkuuta. Daniel Irungu / EPA
 Jalohaikaroita ja lehmiä kaatopaikalla Meulabohissa, Acehin maakunnassa 8. kesäkuuta. Chaideer Mahyuddin / AFP

Nuudelit katossa ja viikon muita uutiskuvia


Summary: Yksinäiset saavat muita todennäköisemmin myös sydänoireita.

Yksinäisyyden ja muistin heikkenemisen yhteys on saanut lisää vahvistusta. Jo aiemmin on havaittu, että yksinäisyys näyttää heikentävän kuusikymppisten muistia. Tuoreen tutkimuksen mukaan muistiongelmat voivat puolestaan altistaa yksinäisyydelle. Asiasta kertoo uutispalvelu  Duodecim .
 Samaan viittaavia tuloksia on saatu aiemminkin. Näissä tutkimuksissa on kuitenkin jäänyt epäselväksi, toimiiko yksinäisyyden ja muistin heikkenemisen yhteys kumpaankin suuntaan.
 Nyt julkaistut tulokset perustuvat 5 900 keskimäärin 65-vuotiaan kymmenvuotiseen seurantaan, jonka aikana osallistujille tehtiin muistia ja muita kognitiivisia mielentoimintoja mittaavia testejä joka toinen vuosi. Samassa yhteydessä osallistujilta kyseltiin yksinäisyydestä.
 Itsensä yksinäiseksi kokeneet pärjäsivät muistia ja kielellisiä taitoja mittaavissa testeissä muita huonommin tutkimuksen alussa. Heidän muistinsa myös heikkeni todennäköisemmin kuin muiden osallistujien.
 Hyvin muistitesteissä tutkimuksen alussa pärjänneet välttyivät muita todennäköisemmin yksinäisyydeltä seurannan aikana. Muistin heikkeneminen puolestaan lisäsi yksinäisyyttä, tulokset osoittivat.
 Aiempien tutkimusten perusteella yksinäiset ja itsensä sosiaalisesti eristyneiksi kokevat saavat todennäköisemmin myös sydänoireita, kuten sydänkohtauksen, rasitusrintakipuja tai jonkin aivoverenkiertohäiriön.
 Tutkimus julkaistiin International Journal of Epidemiology -lehdessä.

Kohtalokas noidankehä: Muistin heikkeneminen lisää yksinäisyyttä ja yksinäisyys muistin heikkenemistä


Summary: Purkaminen tulee lisääntymään Helsingissä, sillä hallinto-oikeus kielsi kaupunkia rakentamasta valtaväylien varsille. Tässä kuusi esimerkkiä purettavista kohteista.

1. Asuntola, Kaarlenkatu 7, Kallio
 Mitä nyt:  Rakennuksessa on ollut ainakin asuntola ja aiemmin hotelli Fenno.
 Tästä on kyse: Helsinki purkaa nyt uuden tieltä Helsinki purkaa nyt paljon 1960-, 70- ja jopa 80-luvun taloja. Purkamisen oletetaan kiihtyvän lähivuosina, sillä paine asuntotuotannossa on siirtynyt täydennysrakentamiseen. Kriitikot pelkäävät, että nyt puretaan jotain kulttuurisesti merkittävää, samoin kuin tehtiin 1970-luvulla jugend-taloille. Kriitikoiden mielestä kaupunki tylsistyy, kun rakennetaan liikaa asuntoja. Myös purkamisen ilmastopäästöt mietityttävät. Betoni sitoo paljon energiaa. Yle listasi Helsingistä kuusi kohdetta, jotka aiotaan purkaa ja joiden paikalle rakennetaan asuntoja.
 Mitä tulee:  Rakennus puretaan, ja paikalle nousee uusi asuinkerrostalo. Talon kivijalkaan tulee myymälä- ja ravintolatiloja.
 Miksi muutos:  Aloite uuden talon rakentamisesta lähti talon nykyiseltä omistajalta. Kaupunki katsoi, että kaavamuutos voidaan tehdä, sillä se tukee kaupungin nykyistä strategiaa rakentaa lisää asuntoja jo olemassa olevan kaupunkirakenteen sisään.
 Missä vaiheessa suunnittelu:  Lautakunta hyväksyi kaavamuutoksen toukokuussa. Asia ei mene kaupunginhallitukseen eikä -valtuustoon, koska kaupunki katsoo, että rakennuksen käyttötarkoituksen muutos ei ole suuri eikä kaupunkikuva tule rakennuksen purkamisesta muuttumaan.
 Voiko suunnitelma vielä muuttua:  Helsingin kaupungin asemakaavapalvelun eteläisen yksikön päällikkö  Janne Prokkola  arvioi, että Kaarlenkatu 7:n kaavassa ei ole odotettavissa mitään ihmeellistä.
 – Asiasta ei ole esitetty huomautuksia aikaisemmissa vaiheissa, joten pidän epätodennäköisenä, että tästä valitettaisiin.
 Uuden asemakaavan puitteissa suunnitelmat voivat kuitenkin muuttua.
 – Mutta me toivomme ja oletamme, että suunnittelijat tekevät uudesta rakennuksen yhtä hienon kuin on tähän asti esitelty, Prokkola sanoo.
 2. Korkeakoulu, Topeliuksenkatu 16, Töölö
 Mitä nyt:  Rakennus on ollut tyhjillään useita vuosia. Paikalla toimi aikoinaan ruotsinkielinen korkeakoulu, jolle rakennus tehtiin 1960-luvulla. Lisäsiipi 80-luvulla. Rakennuksen yhteydessä on muurin suojaama maisema-arkkitehti  Måns Ginmanin  suunnittelema puutarha.
 Mitä tulee:  Koulu puretaan kokonaan. Paikalle on suunniteltu seitsenkerroksinen asuinkerrostalo, liikehuoneistoja katutasoon ja sisäpihalle kaksi asuinrakennusta.
 Miksi:  Talo on rakennettu vuonna 1964 ruotsinkielisen korkeakoulun, Svenska social- och kommunalhögskolanin käyttöön. Sen on suunnitellut arkkitehti  Erik Kråkström .
 Kaupungin ja omistajan mukaan uutta käyttöä on ollut vaikeaa, jopa mahdotonta löytää. Omistajan mielestä paikka olisi ollut hankala kunnostaa.
 – Paikka on niin selkeästi suunniteltu kouluksi ja niin pieni, että sille ei löytynyt uutta käyttöä, Janne Prokkola Helsingin kaupungilta sanoo.
 Rakennuksesta käytiin keskusteluja myös Museoviraston kanssa, mutta riittäviä perusteita suojeluun ei löydetty.
 – Totesimme, että vaikka rakennuksessa on hienoja sisätiloja, ne eivät ole niin merkittäviä, että niitä pitäisi väkisin suojella.
 Missä vaiheessa suunnittelu:  Valtuusto hyväksyi asemakaavan muutoksen toukokuussa.
 Voiko suunnittelu muuttua:  Tapauksesta on jätetty muistutuksia ja mielipiteitä kaupungille. Prokkola sanoo, että hän ei ihmettelisi, jos päätöksestä valitettaisiin.
 3. Teollisuusalue, Työnjohtajankatu, Herttoniemi
 Mitä nyt:  Alueella on vanhoja teollisuusrakennuksia. Muun muassa entinen GW Sholbergin tehdas, jossa on valmistettu viimeksi peltipurkkeja. Alue on pääosin yksityisessä omistuksessa.
 Mitä tulee:  Uusia asuntoja noin 3 500 asukkaalle, mutta myös muun muassa liikehuoneistoja. Asuintaloista tulee 8–16-kerroksisia.
 Helsingin asemakaavapalvelun itäisen alueyksikön arkkitehti  Mikko Näveri  sanoo, että alue todettiin paikaksi, jonne korkea rakentaminen sopii.
 – Tämä on Herttoniemen keskustaa, ja keskustamaiseen rakentamiseen sopii mielestämme korkeampi rakentaminen.
 – Nykyistä korkeammalla rakentamisella saadaan enemmän asukkaita ja käytettyä aluetta tehokkaasti. Samalla saadaan kaupunkimaista siluettia ja näkyvää kaupunkimaista rakentamista. Kaupunki-imagea korkeuden kautta.
 Samaan hengenvetoon Näveri muistuttaa, että nykyisessä Helsingin kielenkäytössä tämä uusi Herttoniemen keskusta ei itse asiassa ole edes korkeaa rakentamista.
 – Helsingin kielenkäytössä korkeita rakennuksia ovat nykyään tyypillisesti yli 16-kerroksiset rakennukset.
 Miksi muutos:  Tonttien yksityinen omistaja halusi muuttaa aluetta. Kaupungin nykyisessä yleiskaavassa alue on keskustatoiminta-aluetta. Edellisessaä kaavassa alue oli työpaikkatoiminta-aluetta.
 Nyt asuntojen kaavoittaminen oli siis mahdollista. Kaupunki pyrkii uudella kaavalla muuttamaan ja kehittämään Herttoniemen keskustaa.
 Missä vaiheessa suunnittelu:  Valtuusto hyväksyi asemakaavan muutoksen toukokuussa. Oletettavaa on, että kaava tulee lainvoimaiseksi.
 Näverin mukaan ei ole näköpiirissä, että kaavasta valitettaisiin. Kun kaava tulee lainvoimaiseksi, omistajat voivat alkaa rakentaa.
 Voiko suunnittelu vielä muuttua:  Ei ole oletettavaa. Kaavaehdotus on hyväksytty kaupunginvaltuustossa. Ensimmäiset hankkeet käynnistyvät välittömästi, kun kaava on lainvoimainen. Purkamisen voi aloittaa vaikka heti, sillä alue ei ole suojeltu.
 4. Virastotalo, Siltasaarenkatu, Kallio
 Mitä nyt:  Tontilla on Helsingin kaupungin virastorakennuksia. Rakennukset ovat noin 30 vuotta vanhoja. Ne valmistuivat samaan aikaan Hakaniemen metroaseman kanssa.
 Mitä tulee:  Helsingin ylioppilaskunta HYY rakentaa tontille tutkija-asuntoja, hotellin sekä toimitilaa start up -yrityksille. Uusiin rakennuksiin tulee myös liiketilaa ensimmäisiin kerroksiin ja metron lippuhalli.
 Miksi muutos:  Rakennus on jäänyt tarpeettomaksi Helsingin kaupungille, koska kaupunkiympäristötoimialan yhteinen talo rakennetaan Sörnäisiin.
 Kaupunki järjesti kilpailun tontin tulevaisuudesta, ja kilpailun voitti HYY omalla ehdotuksellaan. Ehdotukseen kuuluu nykyisten rakennusten purkaminen.
 Missä vaiheessa suunnittelu:  Kaavan tarkistettu ehdotus on menossa lautakuntaan huomenna tiistaina. Syksyllä tarkistetun kaavan on määrä mennä kaupunginhallitukseen ja -valtuustoon hyväksyttäväksi.
 Voiko suunnitelma muuttua:  Asemakaavasta vastaava arkkitehti  Perttu Pulkka  sanoo, että kaikki on mahdollista, sillä täydennysrakennuskohteet herättävät aina kiinnostusta alueen asukkaissa. Eikä tämä kaava ole ollut poikkeus.
 Pulkan mukaan keskustelua on herättänyt erityisesti se, että tontti ollaan rakentamassa aiempaa tiiviimmin.
 – Nykyinen on väljästi rakennettu. Uudessa suunnitelmassa pyritään hyödyntämään koko tontti.
 Suunnitelmaa on jo hiottu naapurien kuulemisten pohjalta. Lautakuntaan on menossa tarkistettu ehdotus. Siinä tulevia rakennuksen osia on osittain muun muassa madallettu.
 Nykyisten rakennusten purkamisen pitäisi alkaa aikaisintaan vuonna 2020. Uusien rakennusten rakentaminen kestää ainakin pari vuotta.
 – Tässä tapauksessa voi kestää vähän pidempään, koska kohde on haastava, sillä se on jo olemassa olevassa kaupunkirakenteessa. Lisäksi alapuolella on metro, Pulkka sanoo.
 5. Sairaala, Topeliuksenkatu 5, Töölö
 Mitä nyt:  Helsingin ja Uudenmaan sairaanhoitopiirin Husin sairaala.
 Mitä tulee:  Uusi asuinkortteli, enimmillään kahdeksankerroksinen. Katutasossa kivijalassa liiketilaa.
 Sairaalan vanha osuus on suojeltu, eikä sitä pureta. Mutta nykyisen sairaalan 1950–60-luvun laajennusosaa ei ole suojeltu ja se puretaan.
 Lisäksi purku- ja rakennustöissä palautetaan niin sanottu Punaisen Ristin kuja. Se on jalankululle tarkoitettu katu, joka kulkee Topeliuksenkadulta Töölönkadulle vanhan sairaalan edustalta.
 Miksi:  Hanke lähti Husin toimesta liikkeelle. Sairaalan purkaminen ja muuttaminen asunnoiksi oli Helsingin tavoitteiden mukainen, joten kaupunki lähti sitä edistämään. Tällä hetkellä Töölön sairaalan omistaa vakuutusyhtiö Veritas.
 Missä vaiheessa suunnittelu:  Valtuusto hyväksyi asemakaavamuutoksen viime vuoden lopussa. Siitä ei valitettu, eli kaava on nyt lainvoimainen.
 Seuraavaksi Veritas hakee purkuluvat.
 Sairaalan toiminta jatkuu Töölössä vuoteen 2023 asti. Sen jälkeen se puretaan ja rakennetaan uudet asuintalot.
 Voiko suunnittelu vielä muuttua:  Kaavan puitteissa rakennuttaja voi rakentaa myös vähemmän, esimerkiksi tekemällä matalamman rakennuksen. Mutta Helsingin kaupungin asemakaavoituksen arkkitehti  Tommi Suvanto  ei usko, että näin käy, sillä aluksi lupaa haetttiin vielä korkeammille ja isommille rakennuksille.
 – Lopulliseen kaavaan uusia rakennuksia pienennettiin. Uskon, että rakennuttaja rakentaa hyväksytyn kaavan puitteissa.
 6. Seurakuntatalo, Vanamotie 13, Marjaniemi
 Mitä nyt:  Paikalla on puinen, vuonna 1975 rakennettu seurakuntalo. Rakennus on yksikerroksinen ja jo käytöstä poistettu. Se sijaitsee keskellä pientaloaluetta.
 Mitä tulee:  Vanha seurakuntatalo puretaan. Tilalle saa rakentaa useita pientaloja.
 Miksi näin:  Seurakuntayhtymällä ei ollut enää käyttöä rakennukselle. He hakivat kaavan muutosta.
 Missä vaiheessa suunnittelu:  Kaupunginvaltuusto hyväksyi kaavamuutoksen toukokuussa.
 – Voimassa oleva kaava oli kirkollinen kaava. Jotta asuntoja voidaan rakentaa, pitää tehdä asemakaava, kertoo arkkitehti Mikko Näveri Helsingin kaupungilta.
 Kaava tuli valtuuston päätettäväksi Näverin mukaan siksi, että prosessi lähti käyntiin jo joitain vuosia sitten. Silloin Helsingissä ei ollut mahdollista, että kaavamuutos hyväksyttäisiin vain lautakunnassa.
 Ennen kaikki kaavamuutokset hyväksyttiin valtuustossa. Nykyään ei-niin-merkittäviksi katsotut kaavamuutokset hyväksytään lautakunnassa, eivätkä ne tule valtuustoon asti.
 Voiko suunnittelu vielä muuttua:  Kaava on menossa nähtäville. Näverin mukaan ei ole näköpiirissä, että siitä valitettaisiin.
 Mitä sinä ajattelet siitä, että Helsingissä puretaan kovalla tohinalla vanhaa? Voit keskustella aiheesta asiallisesti tämän jutun alla tänään maanantaina kello 22 asti.
 Lue myös:
 Milloin Helsinki on valmis? Animaatio näyttää minne kaupunkia rakennetaan  (28.7.2017)

Vertaa itse: 6 kuvaparia paljastaa, millainen Helsinki on nyt ja tulevaisuudessa – Kriitikot pelkäävät, että jotain arvokasta katoaa


Summary: Ensi viikolla kaikki muuttuu. Ryttyilen vähemmistöille, kritisoin feminismiä ja tunnen myötätuntoa Jussi Halla-ahoa kohtaan, kirjoittaa Pekka Juntti.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Olen ajatellut, että ensi viikon maanantaina kaikki muuttuu. Tarkoitan aivan kaikki.
 Herään kuusineljäkymmentä. Se on kymmenen minuuttia aiemmin kuin normaalisti. En torkuta vaan herään. Nousen sängystä aivan toisin, pompin takapuolihyppyä sängynpäätyyn ja jätän vaarin tyylin menneisyyteen, tarkoitan sitä, että ensin rauhallinen istuma-asento, ensin vasen jalka lattialle, sitten oikea jalka ja siitä ähkäisten ylös.
 Kymmenen punnerrusta, pari kehua peilille, koska minä olen sen arvoinen. Aamupalaksi vihreää teetä ja  Hannah Arendtia , koska kaikkein pyhinkään, aamukahvi ja uutiskatsaus kännystä, eivät säily ennallaan. En herätä lapsia joka aamu, koska niidenkin on jo korkea aika opetella lintsaamaan koulusta ja rentoutumaan. Automatkoilla kuuntelen ylivirittyneeseen tilaan jäänyttä poppiradion naista tai varttunutta Yle ykköstä, täytyy miettiä, mutta Yle Puhe jää unholaan.
 Alan oman elämäni enbuskeksi ja auon päätä kaikille.
 Töissä   pysyn kerrankin asiassa , mutta kirjoitan aiheista, joista ei kukaan järkevä post-taistolainen toimittaja kirjoita. Alan oman elämäni  enbuskeksi  ja auon päätä kaikille. Ryttyilen vähemmistöille ja kritisoin feminismiä. Väitän julkeasti, että ei pidä oikeuksien ajamisen huumassa unohtaman sitä tärkeintä: ihmisen loputonta pyrkimystä valtaan. Kehotan lasikattoon törmänneitä perustamaan oman suuryrityksen, ottamaan riskiä ja palkkaamaan toimareiksi ja hallituksen jäseniksi pelkkiä naisia. Lisään vielä ilkeästi siihen, että Suomessa kansainvälisen suuryrityksen perustamiseen ei vaadita aviomiehen suostumusta.
 Laadin ylistävän reportaasin heteromiehestä, ja esitän, että tavallisia työssäkäyviä miehiä ei monissa asioissa kuunnella eikä huomioida, vaikka  Kauko Röyhkä,   Ivan Puopolo  ja minä pääsimmekin pälpättämään. Kerron myös, että miehet kokevat valtameren kokoista osattomuutta ja se on aivan helvetillisen iso kansallinen riskitekijä.
 Lyön aivan lekkeriksi  ja alan nähdä kaikissa ihmisissä hyvää. Tunnen myötätuntoa  Jussi Halla-ahoa  kohtaan. Iloitsen, että hän on pääsemässä yli  koulukiusaamiskokemuksistaan , sillä hän ei enää pidätä kaikkia tunteitaan, eikä häpeä niin pahasti olemassaoloaan kameroiden edessä. Hän puhuu edelleen ihmisistä rumasti, mutta ehkä sekin loppuu kun itsetunto menestyksen myötä vielä vähän kasvaa.
 Matkalla vaalikoppiin lietson itseni tunnistamattomaksi, radikalisoidun ja äänestän demaria. Vaalikahveilla kehun vaimolle AY-liikettä ja vaadin työväen vallankumousta, mutta jos se tuntuu liian vaivalloiselta, niin kuitenkin palkansaajille vielä vähän lisää kaikkea.
 Maanantaista lauantaihin muistan eläviä ympärilläni, sunnuntaina vien kukkia kuolleille.
 Puolitan työpäivän, koska minulla on tärkeämpää tekemistä. Maanantaista lauantaihin muistan eläviä ympärilläni, sunnuntaina vien kukkia kuolleille.
 Soittelen päivittäin sukulaisilleni ja kuuntelen mitä heille kuuluu. Tapaan ihmisiä naamatusten. Teen excel-listan jokaisesta koulu-, harrastus-, työ- ja armeijakaverista ja rupean listan laidasta soittelemaan.
 Sanon:  ”Olen ajatellut usein miten sinulla menee. Messevää, että olet hengissä. Onko elämä noin muutoin hellinyt? Onhan rakkautta ja lihaniloa piisannut?”
 Etsin viimein käsiini sen pottunokan, joka solvasi siskoni kunniaa vuonna yhdeksänkymmentäkuusi. Kun löydän hänet, haukun hänet kaikilla verevillä tornionjokivartisilla sananparsilla niin kauan, että hän lyö. Sitten haastan hänet oikeuteen.
  Unohdan työnriivaajan ja arjenvastukset. Olen läsnä. Olen kuin Jeesus luisevat kädet levällään.
 Iltaisin   laitan kännykän lentotilaan  ja keskityn perheeseeni. Unohdan työnriivaajan ja arjenvastukset. Olen läsnä. Olen kuin Jeesus luisevat kädet levällään. Antakaa lasten tulla tyköni, sanon, ja jos Tornion huorat välttämättä tahtovat pestä jalkani, sallin sen, koska mikään ei minua enää järkytä.
 Lopetan ilmasto- ja ympäristöpaasaamisen  ja rupean toimiin. Syön lähellä tuotettua, ja jos en pääse lihanhimostani, kasvatan ja tapan lihani itse. Lasken huoneenlämpötilan ja hengitän vain toisella keuhkolla, ettei kulu turhaan happea. Teen ahdistukseni aiheista kasan ja hautaan ne lehtikompostiin. Sitten rallattelen iloisesti kuolemaan asti.
 Ensi viikon maanantaina kaikki muuttuu. On muututtava, koska olen työelämästä, lehdistä ja elämäntaito-oppaista ymmärtänyt, että vain muutos, itsensä kehittäminen ja ponnistelu tekevät elämästä elämisen arvoista.
 Muutan kaiken, aivan kaiken, mutta tänään en vielä jaksa.
 Pekka Juntti
 Kirjoittaja on Ruotsin Haaparannalla asuva, Lapissa työskentelevä vapaa toimittaja.
 Aiheesta voi keskustella 10.6. klo 16.00 asti.

Pekka Juntin kolumni: Oman elämänsä muutosjohtaja


Summary: Suomessa elintarvikkeiksi tarkoitettujen kevytkannabistuotteiden myyminen on laitonta. EU-pykälät eivät anna aukotonta vastausta.

Edelläkävijän osa on aina vaikea. Tämän on saanut kokea  Kevin Goumet , joka perusti viime heinäkuussa Belgian ensimmäisen ns. kevytkannabistuotteita myyvän kaupan Brysseliin.
 – Meille tehtiin useita kotietsintöjä. He takavarikoivat kukkia, öljyjä ja muita tuotteita, Goumet selittää liiketoiminnan alkuaikoja.
 Goumet'n omistamassa Street Shop -kaupassa Ixelles'n kaupunginosassa myydään kannabidiolia eli CBD:tä. Sitä tehdään samasta kasvista kuin kannabista, mutta CBD:ssä on vain häviävän vähän kannabiksen päihdyttävää aineosaa eli psykotrooppia.
 Belgiassa kannabiksen myynti on kiellettyä, mutta CBD-tuotteiden myynti sallittua. Kotietsinnät johtuivat Goumet'n mukaan siitä, että viranomaisilla oli vaikeuksia tehdä eroa näiden ulkoisesti hyvin samankaltaisten tuotteiden välillä.
 Kauppa käy ja houkuttelee alalle kilpailijoita
 Nyttemmin tilanne on tasaantunut. Viimeisin kotietsintä kauppaan tehtiin viime marraskuussa, ja Goumet sai varastonsa takaisin tammikuussa. Sen jälkeen kauppa on käynyt mukavasti. Niin mukavasti, että Street Shop on saanut kilpailijoitakin.
 – Moni näkee tämän alan eldoradona. Tämä on vähän kuin ne värikkäät kännyköiden kuoret, kun niitä ryhdyttiin aikanaan myymään joka paikassa, Goumet sanoo.
 Brysselissä on jo useita alan liikkeitä. CBD:tä voi tilata netistä laillisesti kotiinsakin, tarvitsematta jalkautua kivijalkapuotiin. Street Shopin asiakaskunta on Goumet'n mukaan tavallista nuorehkoa väkeä: Ostajia, jotka ovat aiemmin hankkineet CBD:tä katukaupasta ja siirtyvät nyt lailliselle puolelle.
 – Tämä on vähän kuin ostaisi alkoholitonta olutta, Goumet mainostaa.
 CBD:n suosio perustuu sen rentouttavaan vaikutukseen. Jotkut käyttävät sitä myös kivunlievitykseen. Koska siinä ei ole psykotrooppeja, sen käyttäjä ei Goumet'n mukaan "jää jumiin sohvalle".
 Street Shop -kauppa sijaitsee Ixelles'n kaupunginosassa Brysselissä. Petri Raivio / Yle
 Hamppukauppias puhuu CBD:n laillistamisen puolesta kuin kuka tahansa elinkeinoelämän lobbari.
 – On yhteiskunnan kannalta hyvä, että tällaiset tuotteet laillistetaan. Kaupankäynnistä voidaan periä arvonlisäveroa. Ja työpaikkojen luomisen kautta tämä voi tuottaa valtavasti yhteiskunnalle, Goumet sanoo.
 Päätösvalta pitkälti jäsenmailla
 Kannabidiolin oikeudellinen asema on kuitenkin kaikkea muuta kuin selkeä. Esimerkiksi Suomessa sitä ei saa myydä elintarvikkeena eikä poltettavana missään muodossa.
 Goumet myy vain kasvinosia, jotka on tarkoitettu poltettavaksi sätkässä tai vaporisaattorissa. Belgian viranomaiset eivät salli esimerkiksi ravintolisiksi tarkoitettujen CBD-uutteiden myyntiä.
 Belgian elintarviketurvallisuusviranomainen vetoaa kiellossaan EU:ssa käynnistettyyn prosessiin, jonka tarkoitus on selvittää CBD:n turvallisuutta elintarvikekäyttöön.
 CBD-uutteet halutaan lisätä ns. uuselintarvikelistalle, jonka elintarvikkeet vaativat myyntiluvan. Listalle ottaminen vaatii kuitenkin perusteelliset testit, joita odotellessa tuotteita ei periaatteessa saisi kaupata.
 – CBD-uutteita pidetään uuselintarvikkeina, koska niitä ei ole käytetty ennen vuotta 1997. Tällaisten tuotteiden markkinoimiseen tarvitaan lupa, sanoo tiedottaja  Anca Paduraru  Euroopan komissiosta.
 Samaan listaukseen vetoaa myös Suomen valvova viranomainen Ruokavirasto, joka tulkitsee että uuselintarvikeprosessi estää myymästä minkäänlaisia CBD-tuotteita. Tämän sai huomata Hamppusampo-yritys, joka  ehti aloittaa kevytkannabiksen myynnin  mutta lopetti sen alkuunsa viranomaisten huomautuksen jälkeen.
 Kevin Goumet esittelee poltettavaa CBD:tä Street Shop -kaupassa Brysselissä. Petri Raivio / Yle
 Komission mukaan asia ei ole näin yksioikoinen. Jäsenmailla on myös valta sallia CBD-tuotteet alueellaan. Etenkin hampunsiemenistä tehty öljy, hamppu ja kasvinosat ovat EU:n puolesta vapaasti myytävissä, jos jäsenmaat haluavat ne sallia.
 – Se on jäsenmaiden toimivallassa. Mutta uutteet katsotaan uuselintarvikkeiksi, Paduraru sanoo.
 Jäsenmaat saavat itse päättää myös Goumet'n Street Shopin hittiartikkelista eli poltettavasta CBD:stä.
 – Vain ruoka, joka on tarkoitettu ihmisten syötäväksi, katsotaan elintarvikkeeksi. Hengitettävät tuotteet, joissa on CBD:tä, ovat jäsenmaiden omien markkinointisääntöjen alaisia, Paduraru sanoo.
 Ei ihme, että Belgian viranomaisilla on ollut tulkintavaikeuksia. Kannabidiolin tuottaminen on kuitenkin yksiselitteisesti kielletty Belgiassakin. Tästä syystä Goumet joutuu tuomaan tuotteensa muualta Euroopasta, kuten Sveitsistä, Espanjasta, Italiasta ja Itävallasta.
 – Minulla on yhä tullissa 10–15 kilon paketti, jota ei haluta luovuttaa meille, koska he pitävät sitä kannabiksena, Goumet kertoo.
 Street Shop -kaupassa pieni määrä CBD-kukkaa maksaa vajaat 20 euroa. Petri Raivio / Yle
 Päihdyttävälle aineelle harkitaan ylärajaa
 Laillisen CBD:n erottaa laittomasta kannabiksesta sen THC-pitoisuus. Kannabidioli on Belgiassa sallittua, jos päihdyttävää THC:ta eli tetrahydrokannabinolia on enintään 0,2 prosenttia.
 Komission Anca Paduraru kertoo, että EU on parhaillaan selvittämässä elintarvikkeiden THC-pitoisuuksia. Tulosten selvittyä voi olla, että EU päätyy suosittamaan yhtenäistä ylärajaa THC:lle koko unionin alueelle.
 – En tiedä vielä onko se tarpeen, mutta yleensä ylärajojen tarkoitus on varmistaa kansalaisten terveys, kun he käyttävät näitä aineita, Paduraru sanoo.
 Mutta jos poltettavat CBD-tuotteet eivät kuulu EU:n toimivaltaan, onko unionille sitten samantekevää mitä kansalaiset polttavat?
 – EU:n elintarviketurvallisuusnormit ovat maailman tiukimpia. Se, että meillä ei ole toimivaltaa, ei tarkoita sitä, että EU ei välittäisi, Paduraru sanoo.
 Hän huomauttaa, että EU:n alueella saa myydä myös alkoholia ja tupakkaa. Se ei tarkoita, että ne olisivat unionin mielestä hyväksi kansalaisten terveydelle.
 Lue myös:
 Ihmerohdoksi hehkutetun CBD-hamppuöljyn suosio kasvaa Euroopassa, mutta pullossa voi piillä terveysriski – Suomeen tuotteita tulee porsaanreiän kautta

Kevytkannabis versoo laillista bisnestä Brysselissä, kauppiaan varasto ratsattu moneen kertaan: "Vähän kuin alkoholiton olut"


Summary: Kilpailukieltosopimuksia tehdään ilman pätevää syytä ja Rinteen hallitus aikoo puuttua asiaan. Ylen tietojen mukaan kolmikantainen työryhmä ei saa ratkottua erimielisyyksiään asiassa.

Tervetuloa meidän firmaan!
 Lähdetään tutustumaan porukkaan, mutta hoidetaan ensin nämä paperihommat ja pistetään nimet papereihin.
 Minä haen kupit kahvia, lukaise sinä työsopimus läpi. Laitetaanko mustana vai maidolla?
 Mustana.
 Uusi pomo on rento tyyppi. Sopimuspaperikin näyttää olevan kunnossa. Palkka on juuri kuten sovittiin, joten eipä tässä kai sen kummempia...
 Hetkinen.
 "Työntekijä sitoutuu olemaan harjoittamatta konsernin toiminnan kanssa kilpailevaksi katsottavaa toimintaa [...] Kilpailukielto on voimassa kuusi kuukautta työsuhteen päättymisestä lukien."  Ote työsopimuksesta
 Yhä useampi työntekijä saa eteensä työsopimuksen, joka sisältää yllä kuvatun kaltaisia lauseita.
 Työsopimuksen kilpailukielto rajoittaa työntekijän toimintaa sen jälkeen, jos hän päättää irtisanoutua työnantajansa palveluksesta. Työntekijä ei saa siirtyä kilpailukiellon aikana kilpailijan palvelukseen eikä perustaa omaa kilpailevaa yritystä.
 Kielto saattaa olla voimassa esimerkiksi puoli vuotta irtisanoutumisesta lukien. Sopimussakko on usein suuruudeltaan jopa kymmeniä tuhansia euroja.
 "Sopimuksen rikkomista seuraavan sopimussakon suuruus on kuuden kuukauden palkkaa vastaava rahamäärä.[...] Sakko erääntyy heti, kun rikkomus on todettu."  Ote työsopimuksesta
 Puoli vuotta on pitkä aika ja puolen vuoden palkka on iso raha kenelle tahansa.
 Esimerkkihenkilömme on kuvitteellinen, mutta tässä artikkelissa esiintyvät otteet ovat lainauksia kolmeen aitoon työsopimukseen kirjatuista kilpailukielloista. Sopimusnäytteet Yle sai korkeakoulutettujen keskusjärjestö Akavasta.
 Asia on ajankohtainen, sillä  Antti Rinteen  (sd.) hallitus aikoo puuttua kilpailukieltosopimuksiin. Rinteen hallitusohjelman mukaan kilpailukieltosopimusten käyttöä rajataan täsmentämällä lainsäädäntöä. Toisaalta hallitus aikoo tarttua "tasapainoisella tavalla" kiellettyjen kilpailukieltojen seuraamuksiin.
 Kukaan ei vielä tiedä, mitä tämä linjaus tarkoittaa.
 Joka toisella on kilpailukielto
 Akavassa ollaan Rinteen hallituksen suunnitelmista tyytyväisiä. Keskusjärjestössä on seurattu kilpailukieltojen yleistymistä ihmeissään.
 – Useammalla kuin joka toisella korkeakoulutetulla on tänään kilpailukieltosopimus, sanoo Akavan yhteiskunta-asioiden päällikko  Vesa Vuorenkoski .
 Akava tiedusteli jäseniltään asiaa kaksi vuotta sitten. Silloin hieman alle puolella vastaajista oli uudessa työsopimuksessaan kilpailukielto. Tänä vuonna kilpailukielto on Vuorenkosken mukaan jo 60–65 prosentissa uusista työsopimuksista.
 Vuorenkosken mielestä osuuden pitäisi olla yksi prosentti. Tällä hän tarkoittaa, että kilpailukieltosopimukset on tarkoitettu sovellettavaksi vain hyvin perustelluista syistä. Akavalaisen tulkinnan mukaan sen pitäisi tarkoittaa lähinnä ylintä johtoa – ei tavallisia asiantuntijoita.
 Vuorenkoski sanoo nähneensä kilpailukieltoja jopa lakitoimistojen harjoittelijoiden työsopimuksissa. Se kuulostaa ylimitoitetulta.
 Kilpailukieltosopimuksia kirjoitellaan turhaan, koska siinä ei ole työnantajalle riskiä, Akavan lakimies Vesa Vuorenkoski sanoo. Patrik Schauman / Yle
 "Korvauksia ylimmälle johdolle"
 Nykyisen lain mukaan kilpailukielto voi olla voimassa enintään kuuden kuukauden ajan. Siinä tapauksessa, että työntekijä saa kohtuullisen korvauksen, kieltoa voidaan venyttää korkeintaan vuoden pituiseksi.
 Alla oleva ote on esimerkki tapauksessa, jossa tämä kohtuullinen korvaus on haluttu "sisällyttää kuukausipalkkaan".
 "Sopijapuolet vahvistavat, että työsopimuksessa mainittu kuukausipalkka sisältää korvauksen sovitusta yhden vuoden mittaisesta kilpailukiellosta."  Ote työsopimuksesta
 Akavan Vuorenkosken mukaan neuvottelutilanne työnantajan ja rivityöntekijän välillä ei ole tasaväkinen. Se näkyy myös korvauksissa.
 – Ei liene yllätys, että useiten näitä kilpailukieltosopimuksia kompensoidaan ylimmälle johdolle, mutta asiantuntijoille ei käytännössä koskaan, hän sanoo.
 Kun esimerkkitarinamme uusi pomo palaa kahvikuppien kanssa, yhtiön uusi työntekijä on todennäköisesti jo raapustanut nimensä sopimuspaperiin.
 Viiden vuoden kilpailukielto
 Otetaan vielä yksi esimerkki kilpailukielloista, tällä kertaa päällikkötasolta. Tämän sopimuksen allekirjoittaja ei saa yhtiöstä lähdettyään kilpailla työnantajan nykyisiä tai suunnitelmissa olevia toimintoja vastaan – eikä palkata entisiä työkavereitaan.
 Huomiota herättää etenkin se, miten pitkään kiellot ovat voimassa.
 "Kilpailukielto koskee Myynti- ja suunnittelupäällikköä viiden vuoden ajan ja rekrytointikielto sekä salassapitosopimus seitsemän vuoden ajan."  Ote työsopimuksesta
 Sopimuksen mukaan päällikkö joutuisi odottamaan viiden vuoden ajan, ennen kuin voi perustaa toimialalle oman yrityksen.
 Jos hän haluaisi palkata avukseen entisen kollegansa, pitäisi odottaa vielä kaksi vuotta.
 Paitsi tietenkin siinä tapauksessa, että tällä kollegalla on samanlainen sopimus. Silloin pitäisi odottaa vielä viisi vuotta lisää...
 Akavan Vesa Vuorenkosken mukaan moni kilpailukielto näyttää ihan maalaisjärjelläkin pätemättömältä. Kilpailukieltosopimus on pätemätön, jos se ei täytä oheisia lakiin kirjattuja vaatimuksia.
 Kilpailukieltosopimuksia tehdään paljon, mutta moni niistä kaatuisi oikeudessa. Kuvituskuva. Henrietta Hassinen / Yle
 Kilpailukieltosopimus Kilpailukieltosopimuksella rajoitetaan työntekijän oikeutta tehdä uusi työsopimus tai harjoittaa kilpailevaa toimintaa omaan lukuunsa. Sopimus voidaan tehdä vain työnantajan toimintaan tai työsuhteeseen liittyvästä erityisen painavasta syystä. Kielto on voimassa enintään kuuden kuukauden ajan. Jos työntekijän saa kohtuullisen korvauksen, rajoitusaika voidaan sopia enintään vuoden pituiseksi. Sopimussakko saa olla korkeintaan kuuden kuukauden palkan suuruinen. Sopimus ei sido työntekijää, jos työsuhde päättyy työnantajasta johtuvasta syystä. Kilpailukieltosopimus on mitätön, jos se on tehty vastoin edellä säädettyä.
 Kilpailukieltosopimusta arvioitaessa olennaisin kysymys liittyy listan kohtaan kaksi, eli lakiin kirjattuun termiin "erityisen painavat syyt". Sitä arvioidaan yrityksen toiminnan, markkina-aseman, työntekijän roolin sekä työtehtävien kautta.
 Onko työntekijällä hallussaan olennaisia liikesalaisuuksia tai tuotekehitykseen liittyviä tietoja? Onko hänellä yksityiskohtaisia tietoja tärkeimmistä asiakkuuksista tai jätetyistä urakkatarjouksista? Onko hän kenties johtaja, jolla on ollut itsenäistä vastuuta tärkeästä liiketoiminnasta?
 On työtehtäviä ja liiketoimintasalaisuuksia, joissa kilpailukielto lienee paikallaan. Yhtä määritelmää siitä, mihin tehtäviin sitä voidaan soveltaa, ei kuitenkaan ole.
 – Ainoa keino todeta se, on viedä asia tuomioistuimeen. Keikka käräjä- ja hovioikeudessa voi maksaa omat ja vastapuolen kulut mukaan lukien noin 45 000 euroa, Vuorenkoski sanoo.
 Harva työntekijä on valmis ottamaan tällaista riskiä. Poikkeuksia toki on, kuten seuraava tarina kertoo.
 Insinööri meni korkeimpaan oikeuteen
 Robotteihin perustuvia automaatiojärjestelmiä toimittavan yrityksen palveluksessa ollut insinööri lähti noin kymmenen vuotta sitten pienemmän kilpailijan palvelukseen.
 Työsopimuksessa oli neljän kuukauden kilpailukielto, ja entinen työnantaja vaati siksi 13 000 euron korvausta.
 Käräjä- ja hovioikeus määräsivät insinöörin maksamaan, mutta korkein oikeus  antoi vuonna 2014 vapauttavan päätöksen . Oikeus katsoi, että kilpailukiellolle ei ollut riittäviä perusteita.
 Kyseisen insinöörin asema ja palkkaus – noin 2 400 euroa kuukaudessa – eivät puoltaneet kieltoa. Lisäksi vain vähäinen osa insinöörin työtehtävistä oli sellaisia, joissa kilpailukiellon käyttö olisi oikeuden mukaan ollut perusteltua.
 Kilpailukieltoja koskevat riidat päätyvät hyvin harvoin oikeuteen asti – ja näin ollen asiasta on hyvin vähän näin pitkälle selvitettyä oikeuskäytäntöä. Siksi robotti-insinöörin tarina on tärkeä esimerkki lain tulkinnasta.
 Mitä tekee Antti Rinne?
 Suomen pääministeri Antti Rinne aikoo tarttua kilpailukieltoihin liittyviin ongelmiin. Pohjatyöt käynnisti jo väistynyt työministeri  Jari Lindström  (sin.). Hän nimitti viime syksynä työryhmän, joka sai tehtäväkseen arvioida kilpailukieltosopimusten säännösten ajantasaisuutta ja valmistella tarvittavat muutosehdotukset.
 Työryhmän tehtävänanto taas perustuu jo vuosi sitten julkaistuun varatuomari  Jukka Ahtelan  kilpailukieltoja käsittelevään  selvitykseen .
 Työtä on siis tehty paljon, mutta hallitusohjelmassa asia kuitataan yhdellä lauseella.

"Kilpailukieltosopimusten [...] käyttöä rajataan täsmentämällä lainsäädäntöä ja säätämällä kiellettyjen ehtojen käyttämisen seuraamuksista tasapainoisella tavalla."  Ote hallitusohjelmasta
 Niukka ilmaisu lienee paikallaan, sillä työnantaja- ja työntekijäjärjestöt ovat Ylen tietojen mukaan kilpailukieltojen suhteen hyvin erimielisiä. Entisen työministerin nimittämän työryhmän työ päättyy tämän kuun lopussa, eikä konkreettisia ehdotuksia liene kovin montaa luvassa.
 Työryhmässä istuu virkamiehiä sekä työnanta- ja työntekijäliittojen edustajia (EK, KT, Suomen Yrittäjät, STTK, Akava).
 Akavan Vesa Vuorenkosken mukaan yhteisymmärrystä työnantajaleirien ja työntekijäleirien välillä ei ole löytynyt.
 – Tuskin tulemme pääsemään yhteiseen kannanottoon.
 Yrittäjäleirin edustaja ei ole juuri sen optimistisempi.
 – Miten sen nyt sanoisin… Kyllä tässä näkemykset aika kaukana tuntuvat olevan, sanoo Suomen Yrittäjien asiantuntija  Albert Mäkelä .
 – Näin se taitaa olla. Tässä mietinnössä uudistaminen on minimaalista – emme kajoa lainsäädännön sisältöön, pohtii työryhmässä istuva SAK:n päälakimies  Timo Koskinen .
 Eri mieltä ainakin näistä
 Akavalaisilla on kolme vaihtoehtoista ehdotusta, joilla he mielellään lähtisivät ongelmaa ratkomaan. Suomen Yrittäjät ei pidä niistä yhdestäkään.
 Raha.  Tällä hetkellä työnantaja joutuu lain mukaan maksamaan korvausta, jos kilpailukielto on yli puolen vuoden mittainen. Akavan mukaan korvaus voitaisiin maksaa ensimmäisestä päivästä lukien, kuten Ruotsissa, Norjassa, Ranskassa ja Saksassa. Yrittäjien mukaan Suomea ei myöskään pidä vertailla kilpailijamaihin yksittäisen pykälän osalta, koska työsopimuslainsäädäntö on suuri kokonaisuus. Joko salassapito- tai kilpailukieltosopimus.  Monella työntekijällä on salassapitosopimus ja sen päälle vielä kilpailukieltosopimus. Akavan mukaan yksi ratkaisu olisi, että salassapitosopimusta pidennettäisiin – ja työnantajalle saisi valita vain toinen näistä sopimuksista. Suomen Yrittäjien mukaan näitä kahta asiaa ei pidä rinnastaa toistensa vaihtoehdoiksi, koska ne kohdistuvat eri asioihin. Luovutaan sopimussakoista.  Akavassa uskotaan, että kilpailukieltojen määrä vähenisi myös silloin, jos sopimussakoista luovuttaisiin kokonaan. Silloin työnantajien tulisi osoittaa vahinko ja hakea korvausta sen mukaan. Suomen Yrittäjät ei lämpene tällekään idealle:
 – Yleisesti ottaen voi todeta, että sopimussakko on kaikenlaisissa sopimuksissa ainut toimiva pelote. Euromääräisen vahingon osoittaminen on joskus todella vaikeaa ja siksi sopimussakon puuttuminen tekisi sopimuksesta tehottoman, Yrittäjien Albert Mäkelä sanoo.
 SAK:n päälakimies  Timo Koskinen  arvioi, että työryhmän mietintöön saatetaan kirjata joitain varovaisia uudistuksia. Tällainen olisi hänen mukaansa työnantajille annettu perusteluvelvoite. Tällöin työnantaja joutuisi selittämään, miksi kyseiseen sopimukseen liitetään kilpailukieltolauseke.
 Ammattiliitoissa tosin pelätään, että tästä perustelusta tulisi samanlainen työsopimusten automaattinen lauseke, jollainen kilpailukiellostakin on monissa tapauksissa tullut.
 Miksi kilpailukieltojen määrä kasvaa nopeasti?
 Yhdestä asiasta Yrittäjien Mäkelä ja Akavan Vuorenkoski ovat yhtä mieltä: kilpailukieltosopimuksia on tehty henkilöille, joille sellaisia ei olisi pitänyt tehdä.
 Tilanteeseen johtaneista syistä he ovat kuitenkin eri mieltä.
 Akavan Vuorenkosken mukaan kilpailukieltoja kirjoitellaan surutta, koska niiden soveltamista ei valvota – eivätkä väärin perustein tehdyt kilpailukiellot maksa työnantajalle mitään.
 Yrittäjiä edustava Albert Mäkelän selitys hakee syitä toisaalta:
 – Yksi usein esitetty näkemys on, että kilpailukieltolausekkeita sisältyy erilaisiin työsopimusten valmiisiin mallipohjiin, joita netistäkin löytää. Sitten sopimuksen tekovaiheessa ei enää mietitä, tulisiko sopimuksessa olla sellainen.
 Selvitysmies Jukka Ahtela totesi raportissaan vuosi sitten, että kilpailukieltosopimuksista on tullut "jonkinasteinen standardisoitu käytäntö". Selvistä väärinkäytöksistä voidaan  raportin mukaan  puhua vain yksittäistapauksissa.
 Akava laittaisi kilpailukiellot järjestykseen lakimuutoksella, mutta Suomen Yrittäjistä muistutetaan, että laki on jo nyt tiukka.
 – Lainvastaisesti tehtyjä sopimuksia ei pidä puolustaa. Haaste on kuitenkin siinä ettei sääntelyllä rajoiteta sopimusten tekoa silloin, kun niitä käytetään asianmukaisesti, Mäkelä sanoo.
 – Miksi tarvitaan lainsäädäntömuutos, kun tämä on enemmän käytännöllinen ongelma. Työryhmässäkään ei ole löytynyt järkevää ja konkreettista ratkaisuehdotusta.
 Uusi hallitus uskoo kolmikantaiseen sopimuskulttuurin – eli asioista päättämiseen yhdessä työntekijä- ja työnantajaleirien kanssa. Kilpailukieltosopimuksista voi tulla tälle henkiin herätettävälle kolmikantakulttuurille ensimmäinen testi.
 Pääministeri Antti Rinne ja hänen uutena työministerinään aloittanut puoluetoverinsa  Timo Harakka  saavat kuitenkin hengähtää vielä pari kuukautta. Ylen tietojen mukaan kilpailukieltosopimuksia pohtivan työryhmän raportti julkaistaan vasta elokuun toisella viikolla – vaikka ryhmän kokoontumiset päättyvätkin jo muutaman viikon kuluttua.

25 000 euron sakko, jos lähdet kilpailijalle töihin – "Joka toisella korkeakoulutetulla on uudessa työsopimuksessaan kilpailukieltosopimus"


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Kevytkannabiskauppiaan varasto ratsattu moneen kertaan Brysselissä
 Kotietsinnät ovat tulleet tutuksi  Kevin Goumet'lle , joka perusti niin sanottuja  kevytkannabistuotteita myyvän kaupan  Brysseliin. Kevytkannabista tehdään samasta kasvista kuin kannabista, mutta siinä on vain häviävän vähän kannabiksen päihdyttävää aineosaa eli psykotrooppia. Vaikka Euroopassa kevytkannabis arkipäiväistyy, Suomessa sen myyminen on laitonta.
 Joka toisella tietotyöläisellä on uudessa työsopimuksessaan kilpailukieltosopimus
 Yhä useamman työntekijän työsopimukseen liitetään kilpailukielto, joka on voimassa vielä työsuhteen päättymisen jälkeenkin. Kuvituskuva. Henrietta Hassinen / Yle
 Yhä useampi työntekijä saa eteensä työsopimuksen, joka sisältää kilpailukieltolauseita. Kilpailukieltosopimuksia tehdään myös  ilman pätevää syytä , ja  Antti Rinteen  (sd.) hallitus aikoo puuttua asiaan. Ylen tietojen mukaan kolmikantainen työryhmä ei saa ratkottua erimielisyyksiään asiassa.
 Jääkiekkoilija lahjoitti 50 000 euroa Perttu Häkkisen säätiön perustamiselle
 Ylen radiotoimittaja Perttu Häkkinen kuoli viime elokuussa tapaturmassa Helsingissä. Joonas Josefsson / Yle
 Viime kesänä vain 39-vuotiaana kuolleen toimittaja  Perttu Häkkisen  nimeä kantava säätiö on perusteilla. Idea säätiön perustamisesta tuli jääkiekkoilija  Topi Jaakolalta . Hän myös  lahjoitti säätiön peruspääoman  50 000 euroa. Säätiö haluaa tukea omaehtoista taidetta ja tutkimusta.
 Luonnossa liikkuva lapsi tarvitsee punkkirokotuksen riskialueella
 Turun Muhkurissa asuvan Satu Väistön perheen kaikilla lapsilla on punkkirokotus, sillä he mökkeilevät Kustavissa. Kotipihallakin on nähty punkkeja.  Minna Rosvall / Yle
 Punkkiasiantuntija, professori  Jarmo Oksi  suosittelee punkkirokotusta riskialueilla luonnossa liikkuville lapsille, sillä  aivokuumeella voi olla vakavia seurauksia  myöhemmin. Punkkien lisääntyminen ja niiden löytyminen myös kaupunkiympäristöstä huolestuttavat pikkulasten vanhempia.
 Pohjoisesta virtaa kylmää ilmaa
 Yle Sää
 Sää viilenee koko maassa. Maanantai on suurelta osin poutainen ja laajalti selkeä, mutta pohjoisessa tulee sadekuuroja. Lounaistuuli on puuskaista, ja siitä on varoituksia suuressa osassa Suomea. Lue lisää säästä  täältä .

Herätys: Kevytkannabis arkipäiväistyy Belgiassa, puutiaisaivokuume voi vaikuttaa oppimiseen, sää kylmenee


Summary: Puutiaisaivokuumetapauksia oli vuonna 2018 THL:n mukaan 79. Eniten oli Paraisilla, mutta myös muun muassa Espoossa.

Punkkiasiantuntija  Jarmo Oksilla  on läheinen suhde punkkeihin. Professori ja ylilääkäri on tutkinut pitkään punkkien aiheuttamia tauteja Turun yliopistossa. Hän hoitaa potilaita Turun yliopistollisessa keskussairaalassa.
 Oksi kertoo helteisellä sairaalan pihalla, että poisti juuri edellisenä viikonloppuna punkit saaristossa sekä itsestään että tyttärestään.
 Monet pienten lasten vanhemmat pohtivat, tarvitseeko lapsi niin sanotun punkkirokotuksen. Jarmo Oksi kannustaa pohtimaan, paljonko lapsi liikkuu luonnossa ja asuuko hän riskialueella.
 Oksi jopa laajentaisi riskialueita. Se tarkoittaisi yhteiskunnan maksamia rokotteita hieman nykyistä suuremmalle osalle suomalaisista.
 Kansallisen ohjelman TBE-rokotteita  voivat saada asukkaat Kemin eteläisissä kaupunginosissa, Kotkan saaristossa, Lappeenrannan Sammonlahden kaupunginosassa, Raahen edustalla Preiskarin saaressa, Paraisilla, Simossa ja Lohjanjärven lounaisella riskialueella. Tämä koskee myös kesäasukkaita.
 Lisäksi Ahvenanmaan vakituiset asukkaat saavat maksuttoman rokotteen. Esitimme professori Jarmo Oksille erityisesti lapsiperheitä askarruttavia kysymyksiä.
 Professori ja ylilääkäri Jarmo Oksi muistuttaa, että lieväkin aivokuume voi aiheuttaa oppimis- ja keskittymisvaikeuksia myöhemmin. Minna Rosvall / Yle
 Puutiaisaivokuume Vuonna 2018 puutiaisaivokuumetapauksia oli 79 Eniten niitä oli Paraisilla Ilmaisen rokotuksen saa riskialueilla kuten Paraisilla ja Ahvenanmaalla Punkeista voi saada myös borrelioosin, johon ei ole rokotetta Suomessa lähde: THL
 1. Punkkeja on löydetty myös kaupunkiympäristöstä. Jarmo Oksi, tarvitsevatko kaikki lapset punkkirokotuksen?
 – Se ei ole tarpeen, että puutiaisaivokuumerokote olisi yleisessä rokotusohjelmassa. Altistuminen aivokuumeelle on paikkakuntakohtaista ja riippuu siitä, miten liikkuu luonnossa. Sitä ei voi saada kaupungin kaduilta, vaikka puistoista on löydetty puutiaisia. Alueilla, joilla on TBE-virusta, puutiaisista korkeintaan yksi prosentti sisältää tätä virusta.
 Oksi suhteuttaa, että karkeasti arvioiden ehkä vain 1 pisto 10 000:sta aiheuttaa sairastumisen puutiaisaivokuumeeseen.
 2. Millaisella alueella asuvan kannattaa ottaa lapselle punkkirokotus? Onko ilmassa jo hysteriaa?
 – Rokotukseen hakeutuvien määrät ovat lisääntyneet myös Keski-Euroopassa. Ei punkkirokotukseen meno ole hysteriaa, sillä tutkimustieto tukee rokotettavaksi hakeutumista. Jos alueella on todettu sairastumisriski niin suureksi, että rokotukset ovat ilmaisia, ne kannattaa ehdottomasti ottaa. Lisäksi riskialueiden lähistöllä rokotus on myös tarpeen, jos liikkuu paljon luonnossa, ja varsinkin, jos saa kesäisin yleensä useamman punkinpureman.
 Oksin mukaan jotkut saattavat saada kymmeniäkin punkinpuremia yhden kesän aikana, mikä kasvattaa riskiä jo kohtalaisen suureksi. Kun rokotusta harkitsee, pitäisi mahdollisuuksien mukaan miettiä ennakkoon myös tulevien vuosien riskejä ja altistusta.
 3. Miksi rokotus pitää ottaa? Eikö punkkisyyni riitä?
 – Puutiaisaivokuumeen aiheuttava infektio voi siirtyä ihmiseen muutaman minuutin aikana punkin puremasta. Oireet eivät kuitenkaan tule heti, vaan aikaisintaan 1–2 viikon ja viimeistään noin kuukauden kuluttua. Irrallaan vaatteissa olevat punkit kannattaa tietenkin heti ravistaa pois.
 – Toisen punkin levittämän taudin eli borrelioosin kohdalla punkkisyyni auttaa, sillä borreliabakteeri tarvitsee pidemmän ajan siirtyäkseen kiinnittyneestä puutiaisesta ihmisen ihoon. Tärkeä vinkki on se, että ei oteta lemmikkiä sänkyyn.
 4. Miksi puutiaisaivokuume on vakava tauti lapselle?
 – Yli 2-vuotiaille suositellaan rokotusta siksi, että aivokuumeen myöhempiä vaikutuksia on vaikea arvioida. Jos aivoissa on tulehdus jonkin aikaa jylläämässä, seurauksia on vaikea ennakoida. Siitä voi tulla myöhemmin oppimis- ja keskittymisvaikeuksia, jotka vaikuttavat elämään ja vaikkapa ammatinvalintaan. Aivoihin voi tulla arvaamattomia vaikutuksia, vaikka tauti olisi lievä.
 5. Mistä merkeistä voi epäillä, että lapsi on saanut puutiaisaivokuumeen?
 – Viikon päästä voi potilaalle tulla taudin ykkösvaihe, jonka aikana hänellä on kuumetta ja epämääräisiä särkyoireita. Välissä voi olla parin viikon oireeton vaihe ja sitten alkaa varsinainen aivokuumevaihe. On mahdollista, että Suomessakin saa rajumman nopeamman taudin. Mitä vanhempi on, sitä herkemmin taudista tulee vaikeampi.
 6. Miten kohtalokas tauti puutiaisaivokuume on?
 – Kuolleisuus on noin yhden prosentin luokkaa ja se painottuu iäkkäisiin henkilöihin. Toisaalta keski-ikäisiäkin on jouduttu hoitamaan pitkään teho-osastolla, sillä heillekin voi tulla vakavia oireita.
 Väistön perhe otti rokotukset koko perheelle
 Turun keskustan läheisyydessä asuvat Väistöt ovat ottaneet punkkirokotukset koko perheelle.  Satu Väistö  kertoo, että päätökseen vaikutti mökkeily saaristossa.
 – Koko perheestä punkkeja on poistettu yhteensä noin kymmenen. Toisaalta täällä omalla pihallakin on nähty kaksi punkkia. Sen voi saada kaupungistakin. Ajankohtaiseksi rokottaminen tuli meille, kun hankimme Kustavin kesäpaikan kuusi vuotta sitten, kertoo Satu Väistö.
 Perheessä tiedetään, että rokote suojaa vain puutiaisaivokuumeelta. Borrelioosin vuoksi perhe tekee ahkerasti punkkisyynejä. Kuusivuotias  Alvar Väistö  tietää, millainen punkki on.
 – Se näyttää pieneltä kiveltä, mutta jos se on imenyt vähän verta, se on kuin hämähäkki, kertoo Alvar.
 Hänellä punkki on ollut kaksi kertaa. Nykyään Alvar Väistö tekee säännöllisesti punkkitarkastuksia. Satu Väistö kertoo, että lapsia on opetettu pyytämään vanhemmat apuun, jos punkki on ihossa.
 – Punkki on tärkeää saada kokonaisena ulos ihosta, joten he pyytävät aikuisen paikalle. Mieheni on kunnostautunut punkkien poistajana. On tärkeää, että perheessä on joku, joka ei mene paniikkiin, kertoo Satu Väistö.
 Myös 9- ja 11-vuotiaat tyttäret ovat tottuneita punkkien etsijöitä.
 – Se on sellainen oranssi möykky iholla, kuvailee  Aida Väistö .
 – Katson välillä luonnossa, jos näen jonkun pienen jutun. Pohdin, onko se punkki vai ei, kertoo  Mandi Väistö .
 Satu Väistö pohtii, että punkkien kanssa on totuttu elämään.
 – Aika moni kiva asia jäisi tekemättä, jos pelkäisi punkkeja. Luonnossa liikkuminen on niin tärkeää lapsille ja aikuisille. Oikealla varustuksella ja punkkisyyneillä selvitään, kertoo Satu Väistö.
 Puutiaisaivokuumerokotukset vaativat alun rokotussarjan jälkeen tehostepiikkejä. Lapsilla ja nuorilla tehosteväliä voidaan pidentää jopa 10 vuoteen, sanoo professori Jarmo Oksi. Hän kuitenkin suosittelee, että 50–60-vuotiailla tehoste uusittaisiin kolmen vuoden välein.

Punkkirokotuksen tarvitsee luonnossa liikkuva lapsi riskialueella – aivokuume on harvinainen, mutta voi lievänäkin aiheuttaa oppimisvaikeuksia


Summary: Diplomaattilähteen mukaan Ranskasta viime vuonna tuotu puu vietiin istuttamisen jälkeen karanteeniin, josta sitä ei enää koskaan tuotu Valkoisen talon pihalle.

Yhdysvaltain presidentin  Donald Trumpin  ja Ranskan presidentin  Emmanuel Macronin  ystävyyttä symbolistisesti kuvaava puu on kuollut, kertoo uutistoimisto AFP.
 Ranskan presidenttiparin virallisen vierailun yhteydessä otettiin kuvat, jossa molemmat presidenttiparit olivat istuttamassa tammea Valkoisen talon puutarhaan.Puun istuttaminen symboloi kahden johtajan osoittamaa ystävyyttä.
 Puu oli tuotu ranskalaisesta metsästä, jossa 2 000 Yhdysvaltain merijalkaväen sotilasta kuoli ensimmäisen maailmansodan aikana.
 Trumpin ja Macronin välit ovat kuitenkin viilentyneet, eikä puukaan ole selvinnyt. Diplomaattilähteen mukaan ystävyyden puu on kuollut.
 Ranskan presidentti toi Trumpille valtiovierailun yhteydessä tammen taimen Ranskasta Washingtoniin vuonna 2018. Puu istutettiin molempien vaimojen katsoessa ja eri puolilta maailmaa tulleiden valokuvaajien ikuistaessa tapahtuman.
 Muutama päivä myöhemmin puu ei ollut enää nähtävissä, sillä se oli viety karanteeniin.
 – Se on karanteenissa, joka on pakollinen kaikille Yhdysvaltoihin tuotaville eläville organismeille, kirjoitti  Gerard Araud , Ranskan Amerikan suurlähettiläs Twitteriin ja lisäsi, että se istutetaan myöhemmin.
 Puuta ei koskaan istutettu uudelleen, sillä se kuoli karanteenin aikana, diplomaattinen lähde kertoo.

Trumpin ja Macronin ystävyyttä kuvastava puu on kuollut


Summary: Kuusi ihmistä loukkaantui, heistä kaksi kriittisesti.

Yhdysvalloissa yksi ihminen on kuollut ja ainakin kuusi ihmistä on loukkaantunut, kun nosturi kaatui asuinkerrostalon päälle Dallasissa, Texasissa. Rakennusnosturi kaatui kovassa tuulessa Dallasia ravistelleessa myrskyssä.
 Kuollut nainen löydettiin asunnostaan talon viidennestä kerroksesta. Lisäksi kuudesta loukkaantuneesta kaksi on kriittisessä tilassa sairaalassa.
 Nosturi romahti Dallasin keskustan Elan City Lightsin yläpuolella. Asuintalon lisäksi myös rakennuksen viereinen pysäköintihalli vaurioitui. Viranomaiset tekivät kerrostalossa perusteellisen tarkastuksen tapahtuneen jälkeen.
 Yksi nainen tallensi romahtamisajankohdan huoneistostaan. Nosturi kallistui hitaasti ennen kaatumista.
 Myrsky kaatoi paljon puita sekä vaurioitti voimalinjoja Dallasin alueella, kertoo  The New York Times .

Nosturi kaatui kerrostalon päälle Dallasissa – yksi ihminen on kuollut


Summary: Italian tiukka maahanmuuttopolitiikka on vähentänyt pelastusoperaatioita, joita hallitus pitää vetotekijänä.

Riski siirtolaisten joutumisesta haaksirikkoon Välimerellä on suurempi kuin koskaan, varoittaa YK:n pakolaisjärjestö UNHCR. Järjestön mukaan syynä on pelastusalusten puute ja Libyasta Eurooppaan pyrkivien siirtolaisten määrän kasvu. Asiasta uutisoi  Guardian .
 Sääolot Välimerellä ovat olleet viime aikoina suotuisat, ja avustusjärjestöjen mukaan liki 700 ihmistä on lähtenyt viime päivinä Libyasta kohti Eurooppaa. Libyan rannikkovartiosto on lähettänyt heistä takaisin vain viisi prosenttia ja noin puolet on saapunut Maltalle ja Italiaan. Muiden kohtalosta ei ole tietoa.
 – Ellemme puutu pian tilanteeseen, merestä tulee verinen, varoittaa UNHCR:n tiedottaja  Carlotta Sami.
 Italian ja Maltan hallitusten tiukka maahanmuuttopolitiikka on vähentänyt pelastusoperaatioita, joiden on arvosteltu houkuttelevan siirtolaisia merimatkalle. Italian populistihallitus on luonnehtinut kansalaisjärjestöjen pelastusaluksia "meritakseiksi" ja syyttänyt heitä yhteistyöstä ihmissalakuljettajien kanssa.
 Pelastusalusten toiminta on tehty vaikeaksi, ja niitä operoivat järjestöt ovat joutuneet luopumaan tehtävistä.
 Sisäministeri Matteo Salvini on myös herättänyt huomiota sulkemalla Italian satamat siirtolaisilta ja estämällä pelastusalusten rantautumisen maihin.
 Libyan reitistä tullut yhä vaarallisempi
 Muuttoliike Välimeren yli on rauhoittunut selvästi pakolaiskriisin huippuvuosista ja myös kuolonuhrien määrä Välimerellä on ollut laskussa. Libyan merireitistä on kuitenkin tullut yhä vaarallisempi niille, jotka uskaltavat lähteä matkalle. Hukkuneiden määrä suhteessa Eurooppaan saapuneisiin on kyseisellä reitillä kasvanut rajusti tänä vuonna.
 YK-järjestöjen mukaan vajaat 2 000 siirtolaista on saapunut Italiaan tämän vuoden aikana, ja 350 on kuollut matkalla, jolloin kuolleiden osuus matkalle lähteneistä on 15 prosenttia.
 Italian kansainvälisen politiikan tutkimuslaitoksen ISPI:n mukaan sisäministeriön tilastot osoittavat, että tammi-huhtikuun aikana joka kahdeksas kuoli Libyan ja Italian välisellä merireitillä. Tutkimuslaitoksen luvut eivät vahvista väitteitä pelastusoperaatioiden toimimisesta vetotekijänä.
 ISPI:n mukaan tänä vuonna noin 85 ihmistä päivässä on pyrkinyt Välimeren yli Eurooppaan sinä aikana kun kansalaisjärjestöjen pelastusaluksia ei ole ollut liikkeellä. Kun pelastusalukset ovat olleet työssään, vastaava luku on noin 76.
 Lue myös:
 Kymmeniä ihmisiä hukkui Välimereen Tunisian edustalla
 EU-maat vetävät laivaston alukset Välimeren Libya-operaatiosta
 Jo yli 200 Eurooppaan pyrkinyttä on hukkunut Välimereen tänä vuonna – sunnuntaina Lesboksen rantaan ajautui lapsen ruumis
 YK:n pakolaisjärjestö huolissaan: Yli 140 Välimereltä pelastettua siirtolaista vietiin takaisin Libyaan
 "Kukaan ei tiedä montako ihmistä kuolee, kun laivamme seisoo tässä" – Vapaaehtoiset toivovat, että Espanja päästäisi pelastusaluksen matkaan
 Espanja sulki siirtolaisia pelastaneen avustuslaivan satamaan Barcelonassa

YK-järjestö: Riski siirtolaisten haaksirikosta Välimerellä suurempi kuin koskaan


Ilmailu- ja puolustusalalle syntyy uusi jättiyritys. Yhdysvaltalaiset suuryritykset Raytheon ja United Technologies ilmoittivat sunnuntaina fuusioituvansa.
 Pääasiassa sotateollisuuteen keskittynyt Raytheon tunnetaan muun muassa Patriot-ilmatorjuntaohjuksista ja Tomahawk-risteilyohjuksista. United Technologies valmistaa muun muassa lentokoneiden moottoreita.
 Fuusio synnyttää Raytheon Technologies Corporation -yhtiön, joka on yli 100 miljardin dollarin arvoinen. Fuusio pyritään viemään loppuun vuoden 2020 ensimmäisellä puoliskolla.
 Uudesta yhtiöstä tulee maailman suurin ilmailu- ja puolustusalan yritys Boeingin jälkeen.

Patriot- ja Tomahawk-ohjuksista tunnettu yritys fuusioituu, puolustusalalle uusi jättiyhtiö


Summary: Hormonikierukan suosio on kasvanut merkittävästi.

Suomalaisten naisten yleisimpänä ehkäisymenetelmänä on pysynyt vuodesta toiseen yhdistelmäehkäisypilleri. Erityisen suosittuja e-pillerit ovat alle 25-vuotiaiden naisten keskuudessa, mutta niiden suosio laskee iän myötä.
 Yli 35-vuotiailla naisilla suosituin ehkäisykeino on hormonikierukka. Se on viiden viime vuoden aikana kasvattanut suosiotaan merkittävästi myös nuoremmilla käyttäjillä, kertoo naistentautien ja synnytysten erikoislääkäri  Jonna Salonen  Terveystalosta.
 – Aiemmin kierukkaa suositeltiin vain synnyttäneille naisille, mutta tänä päivänä ikä tai synnyttämättömyys ei ole este kierukalle. Markkinoille on tullut myös kaksi matalahormonisempaa kierukkaa, joissa sivuvaikutukset ovat usein vähäisempiä, Salonen toteaa.
 Salosen mukaan nuoret saavat nykyään monista ehkäisyneuvoloista pitkäaikaisen ehkäisyn ilmaiseksi, mikä voi olla yhteydessä siihen, että kierukasta on tullut yhä suositumpi ehkäisykeino myös nuorilla.
 Vastaavasti kondomin käyttö on vähentynyt jonkin verran viime vuosina. Myös naisten sterilisaatiot ovat vähentyneet.
 Turun yliopiston dosentti Antti Perheentupa uskoo, että pitkäaikaisten ehkäisykeinojen suosion taustalla on se, ettei niitä tarvitse muistaa päivittäin ja ovat siksi usein luotettavampia. Esimerkiksi kierukka asennetaan kolmeksi tai viideksi vuodeksi kerrallaan.
 Perheentuvan mukaan uudet kierukan käyttäjät ovat pääosin sellaisia, jotka ovat aiempina vuosina käyttäneet yhdistelmäehkäisyvalmisteita, eli e-pilleriä, ehkäisyrengasta tai ehkäisylaastaria.
 "Lihomista pelätään turhaan"
 Perheentuvan mukaan e-pillerit, rengas tai laastari valitaan usein sen takia, että kuukautiskierto säännöllistyy ja valmisteita voi käyttää peräkkäisinä jaksoina ilman kuukausittaista vuotoa. Valtaosalla käyttäjistä kuukautiskivut hellittävät, minkä lisäksi niillä voidaan estää esimerkiksi ihon rasvoittumista ja liiallista karvankasvua.
 – Esteenä valmisteiden käytölle on se, jos henkilöllä on kohonnut riski laskimotukoksille tai taustalla aiemmin koettu tukos. Yhä useammilla käytön estää myös aurallinen migreeni.
 Helsingin yliopiston naisten- ja lastentautien kliinisen opettajan  Mervi Halttunen-Niemisen  mukaan monet pelkäävät hormonaalisen ehkäisyn sivuvaikutuksia turhaan. Esimerkiksi ajatus siitä, että e-pillerit nostaisivat painoa, ei Halttunen-Niemisen mukaan sisällä minkäänlaista totuuspohjaa.
 – Jokainen ihminen lihoo 1,5 kiloa vuodessa, jos ei ole tarkkana asian kanssa. Hormonit voivat toki vaikuttaa ruokahaluun, mutta ihmisellä säilyy kyky kontrolloida syömisiään.
 Halttunen-Niemisen mukaan moni ajattelee varsinkin yhdistelmäehkäisyvalmisteiden aiheuttavan lapsettomuutta. Todellisuudessa hedelmällisyys palautuu normaalille, ikää vastaavalle tasolle, kun valmisteiden käyttö lopetetaan.
 Naisen hedelmällisyys on Halttunen-Niemisen mukaan parhaimmillaan 25-vuotiaana. Kun ehkäisyvalmistetta usein käytetään jopa 35 ikävuoteen asti, hedelmällisyys on tuolloin heikentynyt merkittävästi ilman, että sillä olisi mitään tekemistä ehkäisyvalmisteen kanssa.
 Myöskään seksuaalisen halun vähenemiselle hormoniehkäisyn myötä ei ole tutkimusnäyttöä.
 – Jotkut voivat kyllä kokea limakalvojen kuivumista. Tällöin voi olla hyvä vaihtaa valmistetta.
 Yhä useampi haluaa hormonitonta ehkäisyä
 Tietoisuus hormonittomista ehkäisymenetelmistä on lisääntynyt selkeästi viimeisten viiden vuoden aikana. Yhä useampi haluaa nimenomaan hormonittoman ehkäisymenetelmän, naisten- ja lastentautien kliininen opettaja Mervi Halttunen-Nieminen kertoo.
 – Monilla naisilla on todella suuri hormonien pelko ja luulo siitä, että hormoniton ehkäisy olisi jollakin tavalla parempi tai terveellisempi vaihtoehto. Tälle ei kuitenkaan ole perusteita.
 Dosentti  Antti Perheentuvan  mukaan hormoniton ehkäisy valitaan tyypillisesti hormoneista saatujen sivuvaikutusten takia. Vielä yleisempiä ovat kuitenkin pelkät ennakkoluulot haittavaikutuksiin liittyen.
 Perheentuvan mukaan esimerkiksi sosiaalisessa mediassa usein liioitellaan haittavaikutuksia, kun taas hormonaalisen ehkäisyn hyödyt jätetään uutisoimatta.
 Halttunen-Niemisen mukaan esimerkiksi se tiedetään, että yhdistelmäehkäisyvalmisteiden pitkäaikainen eli vuosia kestänyt käyttö vähentää munasarjasyövän ja kohtusyövän riskiä merkittävästi. Suoja säilyy jopa 15 vuotta käytön lopettamisen jälkeen.
 Hormonittomia ehkäisykeinoja ovat kondomin lisäksi kuparikierukka sekä pessaari, jota ei tällä hetkellä Suomessa ole myynnissä. Ehkäisytietokoneet, joilla seurataan luonnollista kiertoa ja pyritään ruumiinlämpöä mittaamalla tunnistamaan niin sanotut varmat päivät, ovat Halttunen-Niemisen mukaan todella epäluotettavia.
 – Ruotsissa on ollut ihan liikaa ei-toivottuja raskauksia ehkäisytietokoneiden takia. Ehkäisytietokone sopii niille naisille, jotka ovat jo iäkkäämpiä tai joille mahdollinen raskaus olisi tervetullut. Kun nuori päättää valita ehkäisytietokoneen hormonien sijaan, olemme ongelmissa.
 Halttunen-Niemisen mukaan uusien ehkäisymenetelmien kehittämisen eteen tehdään paljon tutkimustyötä ja uusia menetelmiä on kehittymässä. Markkinoilla näkyvä trendi on juurikin entistä matalampiin hormonipitoisuuksiin pyrkiminen.
 Miesten hormonaalisen ehkäisyn suhteen ei ole Halttunen-Niemisen mukaan vielä näkyvissä mullistuksia.
 – Mies tuottaa noin tuhat siittiötä sekunnissa, kun taas naisella lähtee noin tuhat munarakkulaa kasvuun kuukaudessa. Näistä vain yksi kehittyy kypsäksi. Haaste on siinä, miten saadaan estettyä siittiöiden tuotanto tarpeeksi tehokkaasti ja luotettavasti.
 Lue myös:
 Moni suosittu e-pilleri loppu apteekeista – ihmisiä neuvotaan hakemaan korvaavia reseptejä
 Miesten ehkäisypilleriä pitää odottaa vielä vuosia – miksi lääketeollisuutta ei kiinnosta miesten ehkäisy?
 Nuori mies: spermasi on heikompaa kuin isäsi sperma – syytä ei tarkkaan tiedetä
 Vanhojen miesten seksitapoja ei ole saatu kuriin – turvaseksipartiot alkavat jakaa hiv-testejä rajalla: "On ajattelua, että se tyttö näytti niin terveeltä"
 Teini-ikäisten raskauksia keskeytettiin viime vuonna huomattavasti vähemmän kuin toissa vuonna
 Katso myös:
 Mitä mietit, Ronja Salmi? Jakso 2: Paha pilleri?

E-pilleri on yhä suosituin ehkäisymenetelmä


Summary: Juhlallisuuksia voi seurata aamupäivällä Kauppatorilla.

Etelä-Korean presidentti  Moon Jae-in  on saapunut valtiovierailulle Suomeen puolisonsa  Kim Jung-sookin  kanssa.
 Yleisö pääse näkemään presidenttiparin tänään noin kello 10 Helsingin Kauppatorilla. Tuolloin presidentti  Sauli Niinistö  puolisonsa  Jenni Haukion  kanssa ottaa vieraat vastaan Presidentinlinnan edustalla.
 Tiistaina Etelä-Korean presidentti tapaa pääministeri  Antti Rinteen  (sd.) Kesärannassa. Lisäksi presidentti Moon puhuu kongressikeskus Paasitornissa yritysfoorumissa yhdessä presidentti Niinistön kanssa.
 Lue myös:
 Etelä-Korean presidentti vierailee puolisonsa kanssa Suomessa kesäkuun alkupuolella

Etelä-Korean presidentti vierailulla Suomessa


Summary: Kaupat olivat kiinni ja kadut tyhjinä koko maassa.

Kaupat olivat kiinni ja kadut tyhjinä koko Sudanissa sunnuntaina. Kyseessä oli ensimmäinen yleislakkopäivä.
 Mielenosoituslakkoon osallisui yksityisiset yritykset, mutta myös muun muassa joitakin valtion pankkeja. Kaupunkien kadut eri puolilla maata olivat lähes tyhjinä.
 Protestijohtajat vaativat maata hallitsevan sotilasjuntan eroa. Sudanin ammattiliitto kehotti ihmisiä pysymään kotona ja protestoimaan viime viikolla tapahtunutta tappavaa iskua, kun maan erikoisjoukot hajoittivat mieltä osoittaneen väkijoukon väkivaltaisesti maan pääkaupungissa Khartumissa.
 Mielenosoittajien mukaan yli sata ihmistä on jo kuollut 3. kesäkuuta alkaneen hyökäyksen jälkeen. Sunnuntaina surmansa sai ainakin neljä ihmistä.
 Sotilashallinnon tiedottaja  Shams al-Deen al-Kabashi  kehotti protestijohtajia vetämään pyyntönsä kansalaisvastaisuudesta pois. Televisoiduissa kommenteissa al-Kabashi sanoi, että neuvosto hyväksyy Etiopian pääministerin  Abiy Ahmedin  esityksen keskustelujen jatkamiseksi. Ahmed on yrittänyt elvyttää kenraalien ja mielenosoittajien välisiä neuvotteluja.
 – Me emme vastusta neuvotteluja ja yksimielisyyteen pääsemistä, al-Kabashi sanoi.
 Sudanin presidentti  Omar al-Bashir  syrjäytettiin huhtikuussa. Siirtymäkauden sotilashallinto otti vallan ja kenraalit ovat kieltäytyneet mielenosoittajien vaatimuksista siirtyä välittömästi siviilihallintoon.
 Viime viikon tiistaina armeija ilmoitti, että kaikki opposition kanssa käydyissä neuvotteluissa tehdyt sopimukset ovat pätemättömiä.
 Sudanin tilanne on ollut esillä myös YK:n turvallisuusneuvostossa Britannian ja Saksan pyynnöstä. Turvallisuusneuvosto kuitenkin tyrmäsi vaatimuksen, jonka mukaan neuvosto tuomitsisi siviilien surmaamisen ja vaatisi väkivallan lopettamista.
 Kiina ja Venäjä torjuivat ehdotuksen veto-oikeudellaan. Kiinan pitää Sudanin väkivaltaisuuksia maan siäsisenä asiana ja ovat Venäjä puolestaan ei muutoin hyväksynyt päätöslauselmaehdotusta.
 Lue myös:
 Sudanin protestoijat: RSF-joukot raiskanneet systemaattisesti naisia ja miehiä sekä iskeneet sairaaloihin
 Afrikan unioni erotti Sudanin – Syynä armeijan väkivalta ja tappava isku mielenosoittajia vastaan
 Sudanin kuolonuhrien lukumäärä jo 100 – armeija haluaa takaisin neuvottelupöytään
 Sudanin sotilasneuvosto määrää uudet vaalit

Yleislakko tyhjensi kadut Sudanissa – protestijohtajat vaativat sotilashallinnon eroa


Summary: Kun rajavalvonta kiristyy, salakuljettajien bisnes kukoistaa.

Yhdysvaltojen ja Meksikon maahanmuuttosopimuksella on ainakin yksi selkeä hyötyjä: ihmissalakuljettajat. Asiantuntijoiden mukaan Meksikon kansalliskaartin lisääntyvä läsnäolo esimerkiksi Guatemalan ja Meksikon välisellä rajalla tuo lisää kysyntää ihmissalakuljettajien palveluille.
 Meksiko ja Yhdysvallat ilmoittivat perjantaina yhteisestä sopimuksestaan, jolla Meksiko lupaa suitsia Yhdysvaltoihin pyrkivien siirtolaisten määrää. Sovulla vältettiin Yhdysvaltojen uhkaamat tullit, jotka olisivat maanantaista alkaen nousseet viidellä prosenttiyksiköllä kuukausittain aina lokakuuhun asti.
 Kansalliskaartilaisten lisäksi Meksiko on luvannut hajottaa ihmissalakuljetusryhmiä, mutta asiantuntijat uskovat tilanteessa käyvän toisin.
 – Kontrollimekanismien määrä ja jäykkyys kasvaa, mikä nostaa rajanylityksen hintaa, mikä taas vahvistaa ihmissalakuljettajien järjestäytynyttä rikollisuutta, arvioi  Javier Urbano , Iberoamericana-yliopiston kansainvälisten suhteiden tutkija.
 Meksikolaiset aktivistit ja oppositiopoliitikot sanovat sopimuksen myös aiheuttavan etelärajan militarisoitumisen.
 Meksikoon syntymässä uusi reitti
 Etelä-Meksikossa on jo kuukausien ajan otettu kiinni siirtolaisia, vaikka uusi presidentti  Andres Manuel   "AMLO" Lopez Obrador  on puhunut Meksikon avoimista ovista. Ulkomaalaisten pidätykset Meksikon alueella ovat nousseet tammikuun noin 8 200:sta toukokuun yli 23 600:aan. Tilastojen mukaan suurin osa pidätetyistä on keskiamerikkalaisia.
 Myös karkotusten määrä on lähes kolminkertaistunut tammi-toukokuussa. Eniten on karkotettu salvadorilaisia, guatemalalaisia ja hondurasilaisia.
 Aktivisti  Luis Villagran  on kulkenut siirtolaisten kanssa kohti pohjoista, ja hän on huomannut tiukkojen toimien vain lisäävän ihmissalakuljetuksen kysyntää.
 – Tällainen umpimielinen maahanmuuttokäytäntö tarkoittaa, että monet keskiamerikkalaiset kulkevat ihmissalakuljettajien kanssa, hän sanoo.
 Monet kulkevat Meksikoon Guatemalan rajan yli, mutta Villagranin mukaan toinen reitti on muodostumassa Meksikon ja Belizen väliselle rajalle. Hän kertoo rajanylityksen maksavan 900 dollaria, eikä rajalla ole sotilaita.
 Javier Urbanon mukaan pidätykset ja perjantainen sopimus osoittavat, kuinka Meksikon maahanmuuttopolitiikka noudattaa Yhdysvaltojen linjaa.
 – Olemme lähes sairaalloisen riippuvaisia Yhdysvaltojen taloudesta ja elämme synkronisoituna sen maan turvallisuusagendan kanssa.
 "Siirtolainen pääsee aina läpi"
 Aktivisti Villagran ei näe loppua siirtolaisuudelle, tekivät Yhdysvaltojen ja Meksikon hallinnot mitä hyvänsä. Viime lokakuun jälkeen Yhdysvaltoihin pyrkivien keskiamerikkalaisten määrä on kasvanut, kun ihmiset pakenevat väkivaltaa ja köyhyyttä.
 Keskiamerikkalaisten joukossa on myös siirtolaisia Kuubasta ja jopa Eritreasta ja Kongon demokraattisesta tasavallasta.
 AMLOn hallinto uskoo, että kriisiä voidaan hillitä Keski-Amerikan kehityssuunnitelmalla. Siirtolaiset tekevät kuitenkin omia ratkaisujaan nopeasti.
 – Pelkona on, että raja suljetaan. Siirtolainen pääsee kuitenkin aina läpi. He voivat sulkea rajan, he voivat rakentaa tuhat aitaa ja tuhat lisää ja sisään päästään silti. (Yhdysvaltain presidentti)  Donald Trump  voi tehdä kaiken voitavansa, mutta hän ei koskaan pysäytä siirtolaisia, sanoo  Josue Arenal , 57-vuotias hondurasilainen siirtolainen Meksikossa.
 Lue myös:
 NY Times: Trumpin uusi sopimus Meksikon kanssa ei olekaan niin uusi
 Trump perui tulliuhkauksensa Meksikolle – Maat pääsivät sopuun maahanmuutosta
 Yhdysvaltain ja Meksikon rajalla pidätetty ennätysmäärä perheitä

Ihmissalakuljettajat riemuitsevat Yhdysvaltojen ja Meksikon sopimuksesta, asiantuntijat uskovat


Summary: Mielenosoittajat vaativat vapaita ja oikeudenmukaisia vaaleja.

Keski-Aasiassa Kazakstanissa poliisi on pidättänyt sunnuntaina noin 500 mielenosoittajaa. Mielenosoittajat vastustivat presidentinvaalien lopputulosta, joka oli selvä jo ennen kuin äänestyspaikat menivät kiinni.
 Mielenosoittajien mukaan kyseessä eivät oleet vapaat ja oikeudenmukaiset vaalit. He kehottivat äänestäjiä boikotoimaan vaaleja.
 Kolme poliisia loukkaantui yhteenotoissa mielenosoittajien kanssa. Kaksi poliisia loukkaantui väkijoukon heittämistä kivistä ja yksi sai silmävamman pippurisumutteesta.
 Sisäministerin mukaan sunnuntain pidätysten taustalla oli "radikaaleja elementtejä". Myös monia toimittajia otettiin kiinni, mutta ainakin useimmat heistä vapautettiin ennen iltaa.
 Opposition mielenosoittajat ottivat yhteen poliisin kanssa Kazakstanissa. Igor kovalenko / EPA
 Voittajaksi ennustettiin ennakkoon valtapuolue Nur Otanin ehdokas  Kassym-Jomart Tokajev , jota tuki maata lähes 30 vuotta hallinnut  Nursultan Nazarbajev .
 Nazarbajev ilmoitti yllättäen maaliskuussa eroavansa tehtävästä lähes 30 vuoden valtakauden jälkeen. Hän johti maata sen itsenäistyttyä Neuvostoliitosta vuonna 1991 aina tähän vuoteen saakka.
 Ovensuukyselyn mukaan Tokajev oli saamassa 70 prosenttia äänistä. Vaaleissa oli yhteensä seitsemän ehdokasta.
 Poliisi pidätti opposition mieleosoittajia, jotka vaativat vapaita ja oikeudenmukaisia vaaleja Kazakstanissa. Igor Kovalenko / EPA
 Oppositiota ei päästetty helpolla ennen vaalejakaan. Tuomioistuimet antoivat mielenosoittajille lyhyitä vankeustuomioita, ja poliisi ratsasi aktivistien koteja.
 Euroopan turvallisuus- ja yhteistyöjärjestö Etyj ei ole koskaan tunnustanut Kazakstanin vaaleja täysin demokraattisiksi. Näihin vaaleihin Etyj lähetti noin 300 tarkkailijaa.
 Maan keskusvaalilautakunta ilmoitti näiden vaalien äänestysprosentiksi 77. Aiemmissa vaaleissa äänestysprosentiksi on ilmoitetttu yli 90 prosenttia.
 Vaalilautakunta ilmoitti, että lopullisia vaalituloksia on odotettavissa maanantaina.
 Lue myös:
 Kazakstanissa presidentinvaalit – edellisen presidentin suosikki valitaan lähes varmasti

Kazakstanissa pidätettiin vaalipäivänä noin 500 mielenosoittajaa


Summary: Jos oma häröily henkiolentojen, roskaelokuvien tai syntetisaattoreiden parissa on sellaista, josta Häkkinen olisi pitänyt niin lähesty rohkeasti, kertoo yksi säätiön perustajajäsenistä.

Taiteen ja kulttuurin tuotanto ja hallinto

Viime vuonna menehtyneen toimittaja  Perttu Häkkisen  nimeä kantava säätiö on perusteilla.
 Säätiön tarkoituksena on tukea omaehtoista taidetta ja tutkimusta. Säätiö jakaa muun muassa apurahoja, stipendejä ja palkintoja Häkkisen hengessä, kerrotaan tiedotteessa.
 Säätiön perustamiskirja jätetään Patentti- ja rekisterihallitukseen tänään maanantaina.
 Ylen radiotoimittaja Perttu Häkkinen kuoli tapaturmaisesti 39-vuotiaana viime vuoden elokuussa Helsingissä. Häkkinen työskenteli Yle Puheella ja YleX-kanavalla.
 Idean isä jääkiekkoilija Topi Jaakola
 Idea säätiön perustamisesta tuli maailmanmestaruuden Leijonissa vuonna 2011 voittaneelta jääkiekkoilija  Topi Jaakolalta . Hän myös lahjoitti säätiön peruspääoman, 50 000 euroa.
 Jääkiekkoilija Topi Jaakolan mukaan Perttu Häkkinen jätti jälkeensä hengenperinnön, jota täytyy tukea myös tulevaisuudessa. AOP
 Jaakola sanoo tiedotteessa, että ei tuntenut Häkkistä henkilökohtaisesti, mutta arvosti ja kunnioitti hänen ajatteluaan. Jaakolan mukaan Häkkinen suhtautui kaikkiin ihmisiin tasavertaisesti ja kunnioittavasti, eikä arvottanut ihmistä yhteiskunnallisen statuksen, poliittisten aatteiden tai koulutustason perusteella.
 – Häkkinen jätti jälkeensä hengenperinnön, jota täytyy tukea myös tulevaisuudessa, sanoo Jaakola perustajajäsenten tiedotteessa.
 Perttu Häkkisen säätiön perustajajäseniä ovat toimittaja  Panu Hietaneva , tuottaja  Heidi Laaksonen  ja jääkiekkoilija  Topi Jaakola .
 – Toivon, että tästä tulisi yhteisöllinen hanke. Näen tämän kuoleman jälkeen askeleena eteenpäin. Pertun lähiomaiset ovat asiassa täysillä mukana, kertoo Heidi Laaksonen.
 Apurahaa jaetaan pari kertaa vuodessa
 Säätiö haluaa tukea muun muassa salatieteiden ja uskontojen tutkimusta, undergroundkulttuuria, ITE-kirjallisuutta, valtavirrasta poikkeavaa kuvataidetta ja marginaalisia kulttuuri-ilmiöitä.
 – Haluamme tukea asioita, jotka olivat lähellä Perttu Häkkisen sydäntä, kertoo Panu Hietaneva tiedotteessa.
 Hänen mukaansa Häkkinen tunsi valtavasti ihmisiä, jotka toimivat marginaalikulttuurin puolella. Säätiön jäsenet ovat keränneet Häkkisen tuntemista ihmisistä asiantuntijaverkoston, jota kautta he tietävät käynnissä olevista mielenkiintoisista projekteista tieteessä, taiteessa ja kulttuurissa.
 Häkkisen nimeä kantavasta säätiöstä ei voi hakea apurahaa vaan säätiö myöntää niitä itse pari kertaa vuodessa sopivaksi katsomalleen taholle. Säätiön perustajiin kuuluva Heidi Laaksonen kannustaa kaikkia marginaalikulttuuria tekeviä lähestymään säätiötä rohkeasti. Ensimmäiset apurahat on tarkoitus jakaa syksyllä.
 – Jos oma häröily henkiolentojen, syntetisaattoreiden, roskaelokuvien tai kansanperinteen parissa on sellaista, josta Häkkinen olisi pitänyt niin lähesty meitä, rohkaisee Laaksonen.
 Lue lisää:
 Ylen radiotoimittaja Perttu Häkkinen on kuollut

Viime kesänä kuolleen Perttu Häkkisen säätiö perusteilla – jääkiekkoilija Topi Jaakola lahjoitti perustamista varten 50 000 euroa


Summary: Psykoterapeutti Heli Vaaranen tarjoaa kolumnissaan vinkkejä, kuinka pariskunta voi  virittää kesälomaansa romantiikkaa.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Karista huolet. Pudistele talven pölyt. Uskaltaudu ulos ilman kenkiä. Nosta kalpeat kasvosi kohti aurinkoa ja hengitä syvään: Nyt on kesä! D-vitamiinia ropisee suoraan taivaalta eikä purkista!
 Kesä tarkoittaa useimmille myös lomaa. Millainen olisi sinun toiveidesi loma tai viikonlopun karkumatka kahdelle?
 Pariterapeuttina olen kuullut  pariskuntien samat toiveet jo todella moneen kertaan, mutta kerron ne nyt teille. Puolisot toivovat toisiltaan huomiota, yhteistä aikaa ja arvostusta.
 Auttaisiko kolmen hyvän asian muistisääntö?
 Puolisot siis toivovat toisiltaan
 huomiota yhteistä aikaa arvostusta
 Ei kuulosta vaikealta? Mutta kyllä se on vaikeaa, erityisesti jos toinen ei suostu kertomaan millä tavalla haluaisi tulla huomioiduksi.
 Moni toivoo romanttista lomaa, jolloin saisi siipaltaan näitä kolmea hyvää, muttei kerro miten.
 Ei puhu eikä pukahda millaista yhteistä aikaa haluaisi viettää, eikä sitäkään suostu sanomaan, minkä kokee arvostuksena. Sen sijaan hän sanoo näin:  ”Kyllä sinun pitäisi se tässä vaiheessa jo tietää!”
 Sama vaikeneminen koskee lomatoiveita. Moni toivoo romanttista lomaa, jolloin saisi siipaltaan näitä kolmea hyvää, muttei kerro miten.
 Olen miettinyt pääni puhki , miksi kumppani ei halua kertoa toiselle mitä tarvitsee. Että kertoisi ajoissa ja ennen kriisiä, mutta ei. Hän ei halua edes ohjailla toista toivomaansa suuntaan, vaan urheana odottaa päivää, jolloin lamppu syttyy ja toinen yhtäkkiä älyää miten kannattaa toimia.
 Lopulta keksin vastauksen arvoitukseen!
 Toiveita ei haluta sanoittaa , koska kaikkein suurin toiveiden täyttymys on se ihana yllätys. Kun toinen vaan tekee jonkin ihanan asian ihan itsestään. Se on maailman romanttisinta. Olipa yllätys pieni tai suuri, se tarkoittaa, että puolisosi on ajatellut juuri sinua.
 Päättelen siis näin: romanttista on yllättävä rakastava teko.
 Kun minun siippani toi yllättäen ja ilman syytä täytekakkua, ja sitten istuttiin sängyssä ja syötiin sitä itsemme kipeiksi, se oli maailman romanttisinta. Ja kun hän imuroi sirottelemani valkopippurit nurkista, ihan yllättäen, niin kyllä sekin oli valtavan romanttista. Niin ne valkopippurit olivat siellä kevään muurahaisten karkottamiseksi. Ja joskus hän laittaa minulle työpäiväksi eväät vaikka estelen. Maailmankaikkeuden romanttisinta.
 Päättelen siis näin: romanttista on yllättävä rakastava teko. Yllätyslahja, ihan pienikin.
 Jotta toinen rohkenisi tehdä yllättäviä tekoja , neuvoni on tämä: ota ilolla vastaan, mitä se lieneekin.
 Lahjan antamisen hetkestä tekee erityisen sekä lahjan antaja että lahjan saaja, tasavertaisesti.
 Mitä paremmin pohjustat, millaista yhdessäoloa kaipaat, sitä todennäköisemmin sen saat.
 Kun toivot romanttista kukkakimppua, ja pyydät sitä häneltä (kukkien ojentamisesta molemmin puolin tulee kyllä aikanaan tapa!), tee kukkien ojentamisen hetkestä teille kahdelle erityinen, läheinen hetki.
 Mitä helpompaa sinulle on esittää  yllättävä idea, sitä enemmän niitä saat. Mitä paremmin pohjustat, millaista yhdessäoloa kaipaat, sitä todennäköisemmin sen saat. Mitä innokkaammin lähdet mukaan uusiin käänteisiin, sitä varmemmin niitä tulee.
 Ja kun molemmilla on tuntu siitä, että kaikkea voi ehdottaa, löydät itsesi yhtäkkiä vaikka viettämästä romanttista karkumatkaa kumppanisi kanssa.
 Karkumatkallanne saat toivottavasti kokea arvostusta, jota kaipaat: vaikka sitä, että hän kertoo, miten arvostaa sinua puolisona, ja kohtelee sen mukaan. Romanttisen viikonlopun vietossa ihanaa on rajaton aika ilman velvollisuuksia. Mitä silloin haluatkin tehdä tai jättää tekemättä, kerro siitä.
 Jokainen lomapäivä, joka alkaa hyväilyllä  ja lempeillä sanoilla, lupaa lisää hyvää nukahtamiseen saakka. Läheisyys on paras palkinto, jota jokainen ihminen toivoo ja tarvitsee – ja hamuaa lisää.
 Heli Vaaranen
 Kirjoittaja on valtiotieteen tohtori, sosiaalitieteilijä ja psykoterapeutti. Hän työskentelee Väestöliitossa johtavana asiantuntijana. Vaarasen intohimona on saada eronneet parit rauhanneuvotteluun ja rakentaa uusia alkuja pareille parisuhdekriisien jälkeen.
 Aiheesta voi keskustella 9.6. klo 22.00 asti.

Heli Vaarasen kolumni: Kaipaatko lomaasi romantiikkaa? Pohjusta se, niin saat, mitä haluat


Summary: CBD-hampputuotteista on tullut muotivillitys.  Nettikaupoissa ja blogeissa niiden sanotaan auttavan esimerkiksi stressiin ja iho-ongelmiin.

Hamppuputiikki Canaturan ovi käy Příbramin pikkukaupungissa. Sisään astelee kaksi lastenvaunuja työntävää nuorta naista. He tervehtivät iloisesti tiskin takana seisovaa tuttua myyjää.
 Naiset tarkastelevat avaran myymälän hyllyjen tarjontaa. Valikoimasta löytyy monenlaisia hampputuotteita ruoasta kosmetiikkaan ja kuivattuihin hampun kukintoihin. Monien tuotepakkausten kylkeen on painettu kirjainyhdistelmä CBD.
 Teollisuushampusta valmistettavista laillisista CBD-tuotteista on tullut viime aikoina hyvinvoinnin ja kauneudenhoidon muotivillitys Euroopassa ja Pohjois-Amerikassa.
 CBD-tuotteita hehkutetaan nettikaupoissa ja blogeissa rohtona monenlaisiin vaivoihin kuten stressiin, ahdistukseen ja iho-ongelmiin. Tšekissä tehtyjen analyysien mukaan monet CBD-öljyistä sisältävät kuitenkin muun muassa syöpävaarallisia aineita.
 CBD eli kannabidioli on toinen hampun kahdesta tunnetuimmasta kemiallisesta yhdisteestä, joita kutsutaan kannabinoideiksi. CBD rentouttaa, mutta ei päihdytä kuten kannabiksen kuuluisin ainesosa tetrahydrokannabinoli eli THC.
 Teollisuushamppulajikkeilla ei ole huumaavia vaikutuksia, koska ne on jalostettu sisältämään vain hyvin vähän THC:tä.
 Euroopan unioni sallii hampulle 0,2 prosenttia THC:tä, kun päihdelajikkeissa pitoisuus voi olla jopa kymmeniä prosentteja.
 Tohtorikoulutettava František Beneš valmistelee CBD-öljyä analysoitavaksi Prahan kemian ja teknologian yliopiston laboratoriossa. Berislav Jurišić / Yle
 Toinen Canaturan asiakkaista on  Iva Vimmerová . Hän kertoo aloittaneensa ravintolisänä myytävän kannabidioliöljyn käytön viime joulukuussa.
 Vimmerová ottaa kerran päivässä kolme tippaa mietoa, reilut kolme prosenttia kannabidiolia sisältävää öljyä. Markkinoiden tujuimmissa öljyissä voi olla kymmeniä prosentteja CBD:tä.
 – Nukun paremmin ja olen rauhallisempi otettuani tippoja. Vatsani toiminta ja ruoansulatukseni on parantunut. En ole kokenut mitään huonoja vaikutuksia, Vimmerová kuvailee.
 Kannabidiolilla on lupaavia lääkinnällisiä vaikutuksia
 Kannabinoidit vaikuttavat ihmisen endokannabinoidijärjestelmään, joka säätelee elimistön tasapainoa. Ravintolisän, kuten CBD-öljyn, sisältämä kannabidioli saattaa tukea ihmisen pysymistä terveenä.
 Kannabidiolia on kuitenkin toistaiseksi tutkittu vasta vähän, joten sen terveysvaikutuksista ei ole vielä vahvoja todisteita.
 Rentouttavan CBD:n ja päihdyttävän THC:n lisäksi kannabiskasvissa esiintyy reilusti yli sata muuta kannabinoidia. Kasvi erittää myös terpenoideiksi kutsuttaja aromaattisia kemikaaleja.
 Näiden kemikaalien erilaiset yhdistelmät saavat aikaan erilaisia lääkinnällisiä vaikutuksia, kertoo Prahasta toimivan kansainvälisen tutkimuslaitoksen International Cannabis and Cannabinoids Instituten tutkimus- ja kehitysjohtaja, neurologi  Ethan Russo .
 Amerikkalainen Russo antaa haastattelun puhelimitse kotoaan Seattlen lähettyviltä Yhdysvaltain länsirannikolta.
 Maailman johtaviin kannabiksen lääkekäytön asiantuntijoihin lukeutuva Russo toimi aiemmin muun muassa yli kymmenen vuotta britannialaisen lääkeyhtiö GW Pharmaceuticalsin neuvonantajana.
 Ravintolisinä myytäviä CBD-hamppuöljyjä markkinoidaan usein lääkinnällisillä vaikutuksilla, vaikka se on monissa maissa kiellettyä. Berislav Jurišić / Yle
 Hän oli mukana kehittämässä yhtiön kannabispohjaisia lääkkeitä, MS-taudin hoitoon tarkoitettua Sativex-suusumutetta ja vaikean epilepsian hoidossa käytettävää CBD-lääkevalmistetta Epidiolexia.
 Russo kuvailee kannabidiolia kiehtovaksi kemikaaliksi, jolla on monia hyödyllisiä vaikutuksia.
 – CBD lievittää kipua, tulehdusta ja kouristuksia. Lisäksi se voi säännellä immuunijärjestelmää, joten siitä voi olla hyötyä autoimmuunisairauksien hoidossa, Russo sanoo.
 Autoimmuunisairauksia ovat muun muassa MS-tauti, psoriasis, nivelreuma ja narkolepsia.
 Russon mukaan CBD:llä on myös  antipsykoottisia  ja ahdistusta vähentäviä vaikutuksia. Siksi aine luokitellaan psykoaktiiviseksi eli ihmisen mieleen vaikuttavaksi, vaikka se ei päihdytä. Ihmiskokeissa on todistettu, että CBD ei aiheuta riippuvuutta.
 CBD:llä ei ole vakavia sivuvaikutuksia, eikä se ole tappavaa suurinakaan annoksina.
 Tutkijan mukaan lähes puhdasta CBD:tä sisältävä valmiste kuten Epidiolex voi kuitenkin erittäin suurina annoksina muuttaa muiden samanaikaisesti käytettyjen lääkkeiden vaikutuksia.
 CBD-buumi alkoi muutama vuosi sitten Tšekissä
 Příbramin pikkukaupungissa sijaitsevan Canatura-kaupan omistaja, 35-vuotias  Jiří Novák , on hamppualan monitoimimies. Hän on toiminut Euroopan suurimpiin kannabismessuihin lukeutuvan Cannafestin tuottajana.
 Lisäksi hän konsultoi ulkomaisia kannabisalan yrityksiä, jotka haluaisivat myydä tuotteitaan Tšekissä.
 Kannabidioli eli CBD vaikuttaa kehoon ja aivoihin rentouttaa ja rauhoittaa antipsykoottinen ja poistaa ahdistusta lievittää kipua ja ehkäisee tulehdusta vähentää kouristuksia ei päihdytä, ei aiheuta riippuvuutta ei merkittäviä sivuvaikutuksia yhteisvaikutuksia muiden kannabiksen sisältämien yhdisteiden kanssa Lähde: Ethan Russo, tutkimus- ja kehitysjohtaja, ICCI
 Novákin mukaan Tšekistä on tullut viime vuosina yksi Euroopan johtavista CBD-valmistajista. Hän muistelee, että ensimmäisiä CBD-tuotteita esiteltiin Prahan Cannafest-messuilla vuosina 2014–2015. Nykyisin Tšekissä alalle tulee uusia yrityksiä kuukausittain.
 – Täällä on paljon maanviljelijöitä, jotka kasvattavat teollisuushamppua. He tuottavat yhdessä laboratorioiden kanssa uutteita, öljyjä, kristalleja, kapseleita, nesteitä, kosmetiikkaa ja elintarvikkeita, kaikenlaisia CBD-tuotteita, Novák listaa.
 Yrittäjä kertoo, että pipetillä tippoina annosteltava öljy on suosituin CBD-tuote. Monet käyttävät tätä ihmerohtona hehkutettua ainetta myös höyrystämällä sähkötupakalla CBD-nestettä.
 Kannabisyrittäjä Jiří Novák pitää hamppualan sääntelyä tarpeellisena, koska äkkirikastumista tavoittelevat yrittäjät tuovat markkinoille huonolaatuisia tuotteita. Berislav Jurišić / Yle
 Lisäksi Tšekki sallii niin sanotun kevytkannabiksen myymisen ja hallussapidon. Kevytkannabistuotteiden asema on kuitenkin epäselvä. Pakkauksissa lukee, että tuotteita ei ole tarkoitettu poltettavaksi.
 Siitä huolimatta Prahassa jotkin kannabisalan erikoisliikkeet ja lukuisat turistikrääsämyymälät kauppaavat kukintoja ja hasista, jotka saavat sisältää korkeintaan 0,3 prosenttia THC:tä ja rajoittamattoman määrän CBD:tä.
 – En voi väittää, että näihin tuotteisiin liittyisi erityisiä vaaroja. En kuitenkaan suosittele ihmisiä polttamaan pääasiallisesti kannabidiolia sisältäviä valmisteita. Se ei ole järkevä tapa annostella tätä materiaalia, koska ihmiset eivät tiedä, mikä on sopiva annos, tutkija Ethan Russo sanoo.
 Prahalaisessa matkamuistoputiikissa myydään kevytkannabiksen kukintoja ja CBD-hasista.  Mikko Leppänen / Yle
 Monet hamppuöljyt aiheuttavat yllättäviä riskejä
 Prahasta käsin toimiva International Cannabis and Cannabinoids Institute eli tutkimuslaitos ICCI sekä Prahan kemian ja teknologian yliopisto ovat tutkineet, mitä suositut CBD-hamppuöljyt todellisuudessa sisältävät.
 Ruoka-analyysin ja ravitsemustieteen professorin  Jana Hajslovan  johtama tutkijaryhmä analysoi 35 eri valmistajien kannabidioliöljyä syksyllä 2018. Tutkijat tekivät vastaavanlaisen analyysin ensimmäisen kerran keväällä 2017.
 Hajslova kertoo, että tuoreimpien analyysien perusteella useisiin CBD-öljyihin liittyy ongelmia. Hänen mukaansa testatuista 35 näytteestä yhdeksän sisälsi päihdyttävää THC:tä yli hyväksyttävän määrän.
 – Toiset näytteet sisälsivät havaittavan määrän THC:tä, mutta laskelmiemme perusteella ne eivät aiheuta normaaleilla annoksilla huomattavaa terveysriskiä, Hajslova sanoo.
 Professori Jana Hajslovan mukaan yliopistolla on oma laillinen kannabisviljelmä. Tutkijat pyrkivät selvittämään, millaisia terveysvaikutuksia kannabiskasvien sisältämillä kannabinoideilla ja niiden eri yhdistelmillä on. Berislav Jurišić / Yle
 ICCI-tutkimuslaitoksen toimitusjohtaja  Pavel Kubu  lisää, että THC:tä löytyi lähes 90 prosentista näytteistä, vaikka mahdollisia THC-jäämiä ei mainita useimpien CBD-öljyjen tuotepakkauksissa.
 Käytännössä CBD-öljyn käyttäjä saattaa tietämättään nauttia vähäisiä määriä THC:tä. Vaikka jäämät eivät aiheuttaisi päihtymystä, ne saattavat johtaa ongelmiin.
 Kubun mukaan heidän riskilaskelmiensa perusteella on selvää, että tuotteet voivat aiheuttaa käyttäjille vaikeuksia esimerkiksi onnettomuustilanteessa.
 Jos CBD-öljyä nauttinut henkilö joutuu onnettomuuteen liikenteessä tai työpaikalla ja huumetestissä havaitaan THC-jäämiä, siitä voi koitua rattijuopumustuomio tai potkut.
 Lisäksi liikennevakuutus ei ole voimassa, jos henkilön katsotaan huumetestin perusteella ajaneen päihtyneenä, Kubu toteaa.
 ICCI:n toimitusjohtajan Pavel Kubun mukaan CBD-öljyjen säilymisajasta ei ole varmaa tietoa, koska tuotteita ei ole testattu.  Berislav Jurišić / Yle
 Professori Hajslovan mukaan THC-jäämien havaitseminen kannabidioliöljyissä on ongelmallista myös siksi, että tšekkiläisen ja eurooppalaisen lain mukaan elintarvikkeissa ei saa olla havaittavia määriä THC:tä.
 Euroopan komissiossa harkitaan, pitäisikö elintarvikkeille sallia jokin enimmäismäärä THC:tä, koska nykyisillä tehokkailla analyysilaitteilla jäämiä havaitaan lähes kaikista CBD-tuotteista.
 – Löysimme myös paljon epäpuhtauksia, jotka sisälsivät polyaromaattisia hiilivetyjä. Ne ovat samoja syöpää aiheuttavia PAH-yhdisteitä, joita on tupakansavussa. Havaitsimme, että joissakin CBD-öljyissä on runsaasti näitä yhdisteitä, Hajslova sanoo.
 Pavel Kubun mukaan suurin osa CBD-öljyjen sisältämistä syöpää aiheuttavista yhdisteistä on peräisin hamppusadon vääränlaisesta kuivaamisesta.
 Esimerkiksi kuivauksessa käytettävät rakennusten lämmittämiseen tarkoitetut kaasupolttimet päästävät ilmaan epäpuhtauksia, jotka imeytyvät hampun kukkien hartsiin. Kukintoja puolestaan käytetään CBD-öljyjen raaka-aineena.
 Tohtorikoulutettava František Beneš käsittelee CBD-hamppuöljyä laboratoriossa. Berislav Jurišić / Yle
 EU suitsii hampputeollisuutta
 Euroopan komission luokitteli tammikuussa hampun kukinnon ja kannabinoideja sisältävät hamppu-uutteet uuselintarvikkeiksi, joiden tuominen EU-markkinoille on luvanvaraista.
 Uuselintarvikkeella tarkoitetaan mitä tahansa elintarviketta, jota ei ole käytetty EU:ssa merkittävässä määrin ihmisravinnoksi ennen toukokuuta 1997.
 Uuselintarvikesääntelyn vaikutukset Euroopan hampputeollisuuteen ovat toistaiseksi epäselvät. Canatura-kaupan omistaja Jiří Novák arvioi, että Tšekissä hamppualan tilanne muuttunee vuoden sisällä.
 – Kyseessä on osittain Euroopan unionin suositus. Jäsenvaltiot tarvitsevat keskitettyä näkemystä EU:sta, mutta ne päättävät sääntelystä osittain itse, Novák sanoo.
 Hamppualan edunvalvojana toimivan Euroopan teollisuushamppuyhdistyksen toiminnanjohtaja  Lorenza Romanese  kertoo puhelimitse Brysselistä, että he toimittivat maaliskuussa  EU-komissiolle todisteita , joiden mukaan hampun kukinnot ja hamppu-uutteet eivät ole uuselintarvikkeita.
 Kannabiksen siemeniä ja CBD-tuotteita myyvässä Green House Coffee Praguessa voi tarkastella suurennuslasilla kevytkannabiksen kukintoja. Berislav Jurišić / Yle
 Uuselintarvikeluokituksen poistamiseksi komissio vaatii CBD-tuotteiden valmistajia todistamaan, että hamppua on käytetty elintarvikkeena merkittävissä määrin ennen vuotta 1997 jossain EU:n jäsenvaltiossa.
 Romanesen mukaan ihmiskunta on käyttänyt hampun kukintoja ja hamppu-uutteita ravintona satojen vuosien ajan.
 Hän nostaa esimerkeiksi italialaisen hampun kukkaa sisältävän tortellini-pastan 1800-luvulta ja saksalaisten munkkien valmistaman keiton keskiajalta.
 – Munkit keittivät keittoa, johon oli murskattu hampun kukintoja ja lehtiä. He tekivät siitä juotavaa uutetta, joka paransi ihmisten terveyttä. Se oli eräänlainen lääke, jota munkit möivät keskiajalla, Romanese kertoo.
 Romanesen mukaan EU:n uuselintarvikeluokitus vaarantaa koko eurooppalaisen hampputeollisuuden.
 Alalla pelätään, että eurooppalaiset yritykset jäävät pohjoisamerikkalaisten,  sveitsiläisten  ja  kiinalaisten kilpailijoiden  jalkoihin uuselintarvikesääntelyn aiheuttamien mahdollisten rajoitusten vuoksi.
 Suomi tulkitsee EU:n ohjetta kirjaimellisesti
 Suomeen asti CBD-buumi ei ole vielä iskenyt, koska viranomaiset katsovat, että Suomessa ei saa myydä CBD-tuotteita elintarvikkeina tai ravintolisinä ilman uuselintarvikelupaa.
 Lisäksi lääkealan turvallisuus- ja kehittämiskeskus Fimea on luokitellut kannabidiolin reseptin vaativaksi lääkeaineeksi.
 Suomen Ruokaviraston ylitarkastaja  Anna Mizrahi  kertoo puhelimitse, että kannabidiolia ja muita kannabinoideja sisältävien öljyjen ja muiden tuotteiden turvallisuus täytyy osoittaa ennen kuin niitä saa tuoda markkinoille elintarvikkeina.
 Mizrahin mukaan kannabidiolista on tehty useita uuselintarvikehakemuksia, mutta niistä puuttuu oleellisia tietoja. Kelvollisen hakemuksen käsittelyyn EU:ssa menisi vähintään puolitoista vuotta.
 Jotkin suomalaiset verkkokaupat mainostavat myyvänsä kotimaisesta Finola-hampusta valmistettua ravintolisäksi tarkoitettua öljyä, joka sisältää kannabinoideja.
 – Ne eivät ole sallitusti markkinoilla. Yritykset eivät ole selvittäneet omaa vastuutaan siitä, mikä on lainsäädäntö näiden tuotteiden osalta. Asiaan ei ole vielä paikallistasolla puututtu, Mizrahi toteaa.
 Hampusta saatavia ainesosia sisältäviä hygienia- ja kosmetiikkatuotteita. Berislav Jurišić / Yle
 Suomessa saa myydä CBD:tä sisältävää kosmetiikkaa. Tässä kohtaa laissa saattaa olla porsaanreikä, sillä kauppoihin on tulossa kosmetiikkana myytäviä vegaanisia CBD-hamppuöljyjä, joita voi myös syödä.
 Espanjasta toimivan suomalaisjohtoisen kannabisalan tukkuyrityksen Mrs Greengrassin tuotevastaava  Tuomas Ahonen  kertoo puhelimitse, että heidän myymänsä CBD-öljyt, -rasvat ja -jauhe on tyypitetty kosmetiikaksi EU:ssa.
 – Me saamme tuoda näitä myös Suomeen. Meiltä tulee nyt öljyä, rasvaa ja jauhetta meidän Suomen varastolle ja aloitamme niiden myynnin, Ahonen sanoo.
 Tulli takavarikoi yrityksen tuotelähetyksen toukokuun alussa, mutta palautti sen kolmen viikon kuluttua.
 Kannabiksesta valmistettuja CBD-tuotteita Suomeen tuova Tuomas Ahonen. Laura Hyyti / Yle
 Ahosen mukaan muutamat suomalaisliikkeet ryhtyvät myymään Mrs Greengrassin CBD-tuotteita omilla brändeillään.
 Kosmetiikkana myytävä ihonhoitoon tarkoitettu CBD-öljy on virallisesti tarkoitus sekoittaa esimerkiksi kasvorasvaan ja levittää iholle.
 – Jos se on kosmetiikkaa, niin silloin sitä ei saa markkinoida syötäväksi. Me emme kuitenkaan voi puuttua siihen, jos yksittäiset kuluttajat käyttävät väärin tuotteita, Ruokaviraston ylitarkastaja Anna Mizrahi sanoo.
 Mizrahi korostaa, että kuluttajansuoja on silloin heikko, jos kuluttaja on käyttänyt tuotetta ohjeiden vastaisesti ja jotain ikävää sattuu.
 Lue myös:
 Sveitsissä kasvaa uusi laillinen kannabisbisnes – hampusta tehdään voiteita, ravintolisiä ja sätkiä, mutta tuotteiden vaikutuksista ei ole varmaa tietoa
 Suomen ensimmäinen kannabisyhtiö aloitti kukinnon myynnin – viranomainen paiskasi heti luukun kiinni: "Tilanne on hullunkurinen"
 Tutkimus: Kannabiksen sisältämä kannabidioli voi toimia psykoosilääkkeenä, vaikuttaa aivojen kolmeen osaan
 Italiassa oikeusistuin kielsi kevytkannabistuotteiden myynnin – Salvini tyytyväisenä: "Kannatamme terveellistä hauskanpitoa"

Ihmerohdoksi hehkutetun CBD-hamppuöljyn suosio kasvaa Euroopassa, mutta pullossa voi piillä terveysriski – Suomeen tuotteita tulee porsaanreiän kautta